text:
DIKANEGELO TŠA BEIBELE TŠA DISWANTŠHO
Dikanegelo tša Beibele tša Diswantšho
Lota le Lapa la Gagwe
Ithute ka Lota, mosadi wa gagwe le barwedi ba gagwe gotee le ka go fedišwa ga Sodoma le Gomora. Bala kanegelo ya diswantšho Inthaneteng goba faeleng e phrinthilwego ya PDF.
TŠE DI OKETŠEGILEGO GO TŠWA DIHLOGONG TŠE
Bona ge dikanegelo tša Beibele e e ba tša kgonthe ge o bala kanegelo e nngwe le e nngwe ya Beibele ya diswantšho inthaneteng goba go faele e phrinthilwego ya PDF. Ke moka, ahlaahlang le le lapa seo le ithutilego sona kanegelong yeo ka go araba dipotšišo tšeo di lego mafelelong a kanegelo.


c: text/html

text:
THUŠO BAKENG SA LAPA | LENYALO
Kamoo le ka Kgaotšago “go se Boledišane”
TLHOHLO
Go tla bjang gore batho ba babedi bao ba ikannego gore ba tla ratana ba fihle boemong bja go tšea diiri tše dintši goba matšatši ba sa boledišane? Ba ipotša gore: ‘Go kaone ka gore re kgaoditše go lwa.’ Lega go le bjalo, kgang ga se ya rarollwa, gomme bobedi bja bona ga se ba thaba.
LEBAKA LA GO DIREGA GA SEO
Go itefeletša. Balekane ba bangwe ba diriša go se boledišane e le tsela ya go itefeletša. Ka mohlala, a re re monna o dira dithulaganyo tša mafelobekeng ka ntle le go rerišana le mosadi wa gagwe. Ge mosadi a se na go tseba ka seo, o a galefa gomme a mmotša gore ga a mo naganele. Monna yena o mmotša gore o kgopišega feela. Mosadi o tšwa a galefile gomme a homolela monna wa gagwe. Ge e le gabotse, mosadi o re: “O nkwešitše bohloko, ka gona le nna ke tlo go kweša bohloko.”
Go ikhola. Ba bangwe ba homolela balekane ba bona e le tsela ya gore ba hwetše seo ba se nyakago. Ka mohlala, nagana ge monna le mosadi ba rera go tšea leeto gomme mosadi a nyaka gore ba sepele le batswadi ba gagwe. Monna o a gana. O re go yena: “O nyalane le nna, e sego le batswadi ba gago.” Ke moka monna o homolela mosadi wa gagwe le go mo hlokomologa, e le ge a holofetše gore o tla hwa matwa gomme a dira seo yena a se nyakago.
Ke therešo gore go homola ka nakwana go ka nea banyalani sebaka sa go theola maswafo ge kgalefo e gakala. Go homola mo go bjalo e ka ba mo go holago. Beibele e re go na le “nako ya go homola.” (Mmoledi 3:7) Eupša ge e ba go dirišwa e le tsela ya go itefeletša goba go ikhola, go se boledišane ga go fo dira gore ngangišano e tšee nako e telele eupša gape go senya le tlhompho yeo banyalani ba hlomphanago ka yona. Le ka thibela bjang gore seo se se ke sa le diragalela?
SEO O KA SE DIRAGO
Mogato wa pele wa go fediša go se boledišane ke go lemoga seo go se boledišane go lego sona, e lego mokgwa woo o šomago gabotse ka nakwana. Ke therešo gore go homola e ka ba tsela ya go itefeletša goba go gapeletša molekane wa gago gore a go nee seo o se nyakago. Eupša na ye ke tsela yeo o tlogago o nyaka go swara motho yo o ikannego gore o tla mo rata? Go na le ditsela tše kaone tša go rarolla diphapano.
Eba le temogo. Beibele e re lerato “ga le rumolege.” (1 Bakorinthe 13:4, 5) Ka gona dula o theošitše maswafo ge molekane wa gago a bolela a galefile mantšu a swanago le a rego, “Ga o ke o theetša” goba “O dula o šaletše.” Go e na le moo, lemoga gore o nyaka go re’ng ka mantšu ao. Ka mohlala, mantšu a rego, “Ga o ke o theetša” ge e le gabotse a ka ba a era gore, “Ke bona e ka ga o tšee dipono tša ka e le tša bohlokwa.”—Molao wa motheo wa Beibele: Diema 14:29.
Nagana ka molekane wa gago e le sebapadigotee le wena e sego e le mophenkgišani wa gago
Bolelela fase. Dingangišano di hlabiša batho mašata ge di dutše di tšwela pela. Eupša go na le seo o ka se dirago e le go thibela ngangišano gore e se ke ya gakala. Bjang? Puku ya Fighting for Your Marriage e re: “Go bolela ka boleta le go dumelelana le pono ya molekane wa gago ke didirišwa tše matla tšeo o ka di dirišago bakeng sa go tloša go se kwane le go fediša go hlaba mašata. Gantši ke sona seo se nyakegago.”—Molao wa motheo wa Beibele: Diema 26:20.
Naganela lena ka bobedi e sego wena feela. Beibele e re: “Anke yo mongwe le yo mongwe a tšwele pele a tsoma seo se holago motho yo mongwe, e sego seo se holago yena a nnoši.” (1 Bakorinthe 10:24) Ge e ba o nagana ka molekane wa gago e le sebapadigotee le wena e sego e le mophenkgišani wa gago, gona o ka no se kgopišege, wa se ngangišane le molekane wa gago gotee le go se nyake go boledišana le yena.—Molao wa motheo wa Beibele: Mmoledi 7:9.
Go se boledišane ga go sepedišane le seo Beibele e se bolelago ge e re: “Yo mongwe le yo mongwe wa lena a rate mosadi wa gagwe bjalo ka ge a ithata; ka lehlakoreng le lengwe, mosadi o swanetše go ba le tlhompho e tseneletšego go monna wa gagwe.” (Baefeso 5:33) Ke ka baka la’ng o sa dire tumelelano le molekane wa gago ya gore go se boledišane ga go a dumelelwa lenyalong la lena?

robotstxt: allowed

filter: keep


text:
Kamoo re ka Dulago re na le Pono e Botse
“Ge motho a ka phela nywaga e mentši, gona a a e thabele ka moka ga yona.”—MMO. 11:8.
1. Ke ditšhegofatšo dife tše di tšwago go Jehofa tšeo di ka re thušago go thaba?
JEHOFA o nyaka gore re thabe, e bile o re nea ditšhegofatšo tše dintši tšeo di swanetšego go re dira gore re thabe. Ka mohlala, re a phela. Ka gona, re ka diriša maphelo a rena go tumiša Modimo, ka gobane o re gogetše borapeding bja therešo. (Ps. 144:15; Joh. 6:44) Jehofa o re kgonthišetša gore o a re rata e bile o re thuša go kgotlelela tirelong ya gagwe. (Jer. 31:3; 2 Bakor. 4:16) Re thabela paradeise ya moya, yeo go yona re hwetšago motlalo wa dijo tša moya le bana babo rena bao ba re ratago. Go oketša moo, re na le kholofelo e kgahlišago ka bokamoso.
2. Bahlanka ba bangwe ba botegago ba Modimo ba lwantšhana le eng?
2 Go sa šetšwe mabaka a ao re nago le ona a go thaba, bahlanka ba bangwe ba botegago ba Modimo ba lwantšhana le dikgopolo tše di fošagetšego ka bona. Ba ka nagana gore ga ba na mohola go Jehofa goba gore tirelo ya bona go yena ga se selo. Go bao ba tlaišwago ke maikwelo a a fošagetšego, taba ya go thabela “nywaga e mentši” e ka kwagala e le toro feela. Go bona bophelo bo ka bonagala e le matšatši a leswiswi la go se fele.—Mmo. 11:8.
3. Ke’ng seo se ka bakago maikwelo a fošagetšego?
3 Go bana babo rena ba bjalo goba dikgaetšedi, maikwelo a fošagetšego a ka bakwa ke go nyama, go babja goba go palelwa ke go dira dilo tše itšego ka baka la botšofadi. (Ps. 71:9; Die. 13:12; Mmo. 7:7) Go oketša moo, Mokriste yo mongwe le yo mongwe o swanetše go lebeletšana le therešo ya gore pelo e boradia le gore e ka re ahlola gaešita le ge re ka ba re kgahliša Modimo. (Jer. 17:9; 1 Joh. 3:20) Diabolo o latofatša ka maaka bahlanka ba Modimo. E bile bao ba naganago go swana le Sathane ba ka leka go re imetša ka dikgopolo tša go swana le tša Elifase yo a bego a se na tumelo—tša gore ga re selo mahlong a Modimo. Ao e be e le maaka mehleng ya Jobo, go fo swana le lehono.—Jobo 4:18, 19.
4. Re tlo ahlaahla’ng sehlogong se?
4 Jehofa o boletše phaa ka Mangwalong gore o tla ba le bao ba “[sepelago] moeding wa kgampi ya leswiswi.” (Ps. 23:4) Tsela e nngwe yeo a nago le rena ka yona ke ka Lentšu la gagwe. Modimo o dirile gore Beibele e “be matla bakeng sa go phekgola dilo tše di tsemilwego,” go akaretša maaka le dikgopolo tše di fošagetšego. (2 Bakor. 10:4, 5) Ka gona, anke re ahlaahleng kamoo re ka dirišago Beibele go re thuša go hlagolela pono e botse le go dula re na le yona. Mohlomongwe se se ka go hola e bile sa go thuša go hwetša ditsela tša go kgothatša ba bangwe.
DIRIŠA BEIBELE GO HLAGOLELA PONO E BOTSE
5. Ke go itekola gofe moo go ka re thušago go ba le pono e botse?
5 Moapostola Paulo o boletše dilo tše itšego tšeo di ka re thušago go hlagolela pono e botse. O kgothaleditše phuthego ya kua Korinthe gore: “Dulang le itekola go bona ge e ba le sa le tumelong.” (2 Bakor. 13:5) ‘Tumelo’ ke dithuto ka moka tša Bokriste tšeo di utolotšwego ka Beibeleng. Ge e ba mantšu a rena le ditiro tša rena di dumelelana le dithuto tšeo, gona re atlegile go itekoleng ga rena gomme re bontšha gore re “sa le tumelong.” Eupša gape re swanetše go bapetša maphelo a rena le dithuto ka moka tša Bokriste. Re ka se ikgethele gore re nyaka go latela dithuto dife.—Jak. 2:10, 11.
6. Ke ka baka la’ng re swanetše go itekola go bona ‘ge e ba re sa le tumelong’? (Bona seswantšho seo se lego mathomong a sehlogo.)
6 O ka dikadika go itekola, kudukudu ge e ba o nagana gore o ka palelwa. Lega go le bjalo, tsela yeo Jehofa a re lebelelago ka yona e bohlokwa kudu go feta kamoo rena re itebelelago ka gona, e bile menagano ya gagwe e phagametše ya rena. (Jes. 55:8, 9) O hlahloba barapedi ba gagwe gore a hwetše dika tše dibotse go bona le go ba thuša, e sego gore a ba ahlole. Ge o diriša Lentšu la Modimo go itekola go bona “ge e ba [o] sa le tumelong,” o tla itebelela ka tsela yeo Modimo a go lebelelago ka yona. Seo se ka go thuša gore o lebale ka kgopolo le ge e le efe ya gore ga o bohlokwa mahlong a Modimo gomme wa thoma go nagana ka kgonthišetšo ye yeo e lego ka Beibeleng: O bohlokwa kudu mahlong a Jehofa. Mafelelo a seo a ka swana le ge o bula digareteine gore seetša se bonege ka phapošing ya leswiswi.
7. Mehlala ya batho bao ba botegago ba ka Beibeleng e ka re hola bjang?
7 Tsela e atlegago ya go itekola mo ke ka go naganišiša ka mehlala ya batho ba botegago bao go boletšwego ka bona ka Beibeleng. Bapetša maemo goba maikwelo a bona le a gago gomme o ipotšiše gore wena o ka be o ile wa arabela bjang ge nkabe o be o le maemong a bona. Anke re ahlaahleng mehlala e meraro yeo e bontšhago kamoo o ka dirišago Beibele go kgonthišetša gore o “sa le tumelong,” ka go re’alo wa hlagolela pono e botse ka wena.
MOHLOLOGADI WA MOHLOKI
8, 9. (a) Maemo a mohlologadi wa mohloki e be e le afe? (b) Ke maikwelo afe a fošagetšego ao mohlologadi yo a ka bago a bile le ona?
8 Jesu o ile a bona mohlologadi yo mongwe wa mohloki a neela tempeleng kua Jerusalema. Mohlala wa mohlologadi yo o ka re thuša go dula re na le pono e botse gaešita le ge re sa kgone go dira dilo ka moka tšeo re ka ratago go di dira. (Bala Luka 21:1-4.) Ela hloko maemo a mohlologadi yo. O be a sa swanelwa feela ke go kgotlelela go hwelwa ke monna eupša gape o be a swanetše go kgotlelela baetapele ba bodumedi ba mehleng yeo bao ba bego ba “[eja] dintlo tša bahlologadi” go e na le go ba thuša. (Luka 20:47) O be a diila kudu moo a bego a ka kgona feela go neela tempeleng ka tšheletiana yeo mošomi wa maemo a tlasana a bego a ka e gola ka metsotso e sego kae.
9 Leka go nagana kamoo mohlologadi yo a ilego a ikwa ka gona ge a be a tsena lapeng la tempele a swere ditšheletiana tša tšhipi tše pedi. Na go ka direga gore o be a nagana gore tšhelete yeo a yago go e neela ga se selo ge e bapetšwa le yeo mohlomongwe a bego a kgona go e ntšha ge monna wa gagwe a be a sa phela? Na o be a tla lewa ke dihlong ge a bona bao ba mo etilego pele ba ntšha meneelo ya go tsebalega, mohlomongwe a bile a ipotšiša ge e ba mpho ya gagwe e tloga e le bohlokwa go Modimo? Gaešita le ge a ka ba a ile a tlelwa ke megopolo e bjalo, o ile a dira seo a bego a ka se kgona go thekga borapedi bja therešo.
10. Jesu o bontšhitše bjang gore mohlologadi yo o be a le bohlokwa go Modimo?
10 Jesu o ile a bontšha gore mohlologadi yo o be a le bohlokwa go Jehofa le gore le moneelo wa gagwe o be o le bohlokwa. O boletše gore mohlologadi yoo “o lahletše go feta kamoo [bahumi] bohle ba lahletšego.” Le ge moneelo wa gagwe o be o tla kopanywa le wa ba bangwe, eupša Jesu o ile a kgetha go mo reta. E bile go ka direga gore baswari ba ditšhelete bao ka morago ba ilego ba bala meneelo yeo ga se ba ka ba tseba kamoo mohlologadi yoo a bego a le bohlokwa ka gona go Jehofa gotee le ditšheletiana tša gagwe tše pedi. Lega go le bjalo, sa bohlokwa e be e le tsela yeo Modimo a bego a mo lebelela ka yona, e sego seo ba bangwe ba bego ba se nagana goba gaešita le kamoo mohlologadi yoo a bego a itebelela ka gona. Na o ka diriša pego ye go bona ge e ba o sa le tumelong?
11. O ka ithuta’ng pegong ya mohlologadi?
11 Maemo a gago a ka kgoma seo o ka kgonago go se nea Jehofa. Ba bangwe ga ba kgone go fetša nako e ntši ba bolela ditaba tše dibotse ka baka la botšofadi goba bolwetši. Na ba swanetše go nagana gore ga go bohlokwa gore ba bege modiro wa bona? Gaešita le ge maemo a gago e se a mabe gakaalo, o ka ikwa eka maiteko a gago ga se selo ge a bapetšwa le diiri ka moka tšeo batho ba Modimo ba di fetšago ngwaga le ngwaga ba mo hlankela. Lega go le bjalo, pegong ya mohlologadi wa mohloki re ithuta gore Jehofa o bona selo se sengwe le se sengwe seo re mo direlago sona e bile o se tšeela godimo, kudukudu ge re se dira maemong a thata. Nagana ka tirelo ya gago go Jehofa ngwageng o fetilego. Na e nngwe ya diiri tšeo o ilego wa di diriša go mo hlankela e be e nyaka gore o tloge o ikgafa? Ge e ba go le bjalo, o ka kgodišega gore Jehofa o tšeela godimo seo o ilego wa mo direla sona iring yeo. Ge o dira sohle seo o ka se kgonago tirelong ya Jehofa go swana le mohlologadi yola wa mohloki, o na le lebaka le le kwagalago la go dumela gore o “sa le tumelong.”
“TŠEA MOYA WA KA”
12-14. (a) Maikwelo a fošagetšego a ile a kgoma Eliya bjang? (b) Go ka ba go tlile bjang gore Eliya a ikwe ka tsela yeo a bego a ikwa ka yona?
12 Moporofeta Eliya o be a botegela Jehofa e bile a na le tumelo e matla. Lega go le bjalo, ka nako e nngwe o ile a ikwa a nyamile moo a ilego a kgopela Jehofa gore a mmolaye, a re: “Go lekane! Bjale wena Jehofa, tšea moya wa ka.” (1 Dikg. 19:4) Bao ba sa kago ba lebeletšana le maikwelo a bjalo ba ka nagana gore thapelo ye ya Eliya e be e le feela ‘mantšu a bošilo.’ (Jobo 6:3) Eupša o be a tloga a imetšwe. Lega go le bjalo, hlokomela gore go e na le gore Jehofa a omanye Eliya ka go nyaka go hwa, o ile a mo thuša.
13 Go tlile bjang gore Eliya a ikwe ka tsela yeo? Pejana ga moo, o be a sa tšwa go etelela pele tiragalong e itšego kua Isiraele yeo e ilego ya bontšha gore Jehofa ke Modimo wa therešo gomme seo sa dira gore baporofeta ba 450 ba Baali ba bolawe. (1 Dikg. 18:37-40) Mohlomongwe Eliya o ile a nagana gore bjale batho ba Modimo ba be ba tla boela borapeding bjo bo sekilego, eupša seo ga se sa ka sa direga. Mohumagadi yo kgopo e lego Isebele o ile a romela molaetša go Eliya wa gore o tlo mmolaya. E le gore a phološe bophelo bja gagwe, Eliya o ile a tšhabela ka borwa go phatša naga ya kgauswi ya Juda ke moka a fihla lešokeng, tikologong e omilego ya leganata.—1 Dikg. 19:2-4.
14 Ge a le noši gona moo a dutše a eja marapo a hlogo, Eliya o ile a bona eka mošomo wa gagwe wa go ba moporofeta ke wa lefeela. O ile a botša Jehofa gore: “Ga ke phale borakgolokhukhu ba ka ka selo.” Gabotsebotse o be a bolela gore o be a ikwa a se na mohola go fo swana le mobu le marapo a borakgolokhukhu ba gagwe. Ge e le gabotse, Eliya o be a itekotše go ya ka pono ya gagwe gomme a ipoditše gore o paletšwe le gore ga a na mohola go Jehofa goba go motho le ge e le ofe.
15. Modimo o ile a kgonthišetša Eliya bjang gore O be a sa mo lebelela e le wa bohlokwa?
15 Eupša Ramatlaohle o be a lebelela Eliya ka tsela e fapanego. Jehofa o ile a dula a lebelela Eliya e le wa bohlokwa e bile a gata megato ya go mo kgonthišetša seo. Modimo o ile a roma morongwa gore a yo matlafatša Eliya. Le gona Jehofa o ile a nea Eliya dijo le meetse tšeo di bego di tla mo matlafaletša leeto la gagwe la matšatši a 40 la go ya ka borwa Thabeng ya Horebe. Go feta moo, ka botho Modimo o ile a phošolla Eliya ge a be a nagana gore ga go na Baisiraele ba bangwe bao ba sa dutšego ba botegela Jehofa ka ntle le yena. Le gona Modimo o ile a nea Eliya dikabelo tše dingwe tšeo a ilego a di amogela. Eliya o ile a holwa ke thušo ya Jehofa gomme a boela mošomong wa gagwe wa go porofeta a na le matla a mafsa.—1 Dikg. 19:5-8, 15-19.
16. Ke ditsela dife tše dingwe tšeo go ka diregago gore Modimo o go thušitše ka tšona?
16 Mohlala wa Eliya o ka go thuša go kgonthišetša ge e ba o sa le tumelong e bile o ka go thuša gore o be le pono e botse. Sa pele, nagana ka ditsela tšeo Jehofa a go hlokometšego ka tšona. Na go ka direga gore yo mongwe wa bahlanka ba gagwe, mohlomongwe mogolo goba Mokriste yo mongwe yo a godilego tsebong, o ile a go thuša ge o be o hloka thušo? (Bagal. 6:2) Na Beibele, dikgatišo tša rena tša Bokriste le diboka tša phuthego di go fepile moyeng? Nakong e tlago ge o thušwa ka e nngwe ya ditsela tše, naganišiša ka Mothopo wa kgonthe wa thušo yeo gomme o Mo leboge ka thapelo.—Ps. 121:1, 2.
17. Ke’ng seo Jehofa a se tšeelago godimo go bahlanka ba gagwe?
17 Sa bobedi, tseba gore pono e fošagetšego e ka go lahletša. Sa bohlokwa ke tsela yeo Modimo a re lebelelago ka yona. (Bala Baroma 14:4.) Jehofa o tšeela godimo boineelo bja rena le go mmotegela ga rena; ga a re lebelele go ya ka seo re se fihleletšego. Le gona go swana le Eliya, go ka direga gore o diretše Jehofa mo gontši go feta ka mo o ka naganago. Go ka direga gore go na le ba bangwe ka phuthegong bao ba kgomilwego ke mohlala wa gago o mobotse e bile go ka direga le gore o thušitše batho ba tšhemong ya gabo lena go tseba therešo.
18. Kabelo yeo o e neilwego ke Jehofa e hlatsela’ng?
18 Sa mafelelo, lebelela kabelo e nngwe le e nngwe yeo e tšwago go Jehofa e le bohlatse bja gore o na le wena. (Jer. 20:11) Go swana le Eliya, o ka nyama ka gobane tirelo ya gago e bonagala e sa tšweletše dienywa goba o bona eka o ka se tsoge o fihleletše dipakane tše itšego tša moya. Lega go le bjalo, o sa thabela tokelo e kgolokgolo yeo ka moka ga rena re e thabelago—go bolela ditaba tše dibotse le go nea bohlatse ka leina la Modimo. Dula o botega. Ke moka ka kgopolo e itšego, le wena o ka botšwa mantšu ao a lego papišong e nngwe ya Jesu. Mantšu ao a re: “Thaba le mong wa gago.”—Mat. 25:23.
“THAPELO YA MOHLAKI”
19. Mongwadi wa Psalme 102 o ile a lebeletšana le boemo bofe?
19 Mongwadi wa Psalme 102 o be a le tlalelong. O be a ‘hlaka,’ a tlaišega kudu mmeleng goba a gateletšegile maikwelong, e bile o be a se na matla a go lebeletšana le mathata a gagwe. (Ps. 102, mantšu a ketapele) Mantšung a gagwe re hwetša bohlatse bja gore o be a hlakišwa ke bohloko bjo a bego a bo kwa, bodutu le maikwelo a gagwe ka noši. (Ps. 102:3, 4, 6, 11) O be a feditše le pelo gore Jehofa o nyaka go mo lahla.—Ps. 102:10.
20. Thapelo e ka thuša bjang motho yo a lwantšhanago le dikgopolo tše di fošagetšego?
20 Lega go le bjalo, mopsalme yo o be a sa dutše a ka diriša bophelo bja gagwe go tumiša Jehofa. (Bala Psalme 102:19-21.) Go etša ge re bona go Psalme 102, gaešita le bao ba lego tumelong ba ka ba mahlokong gomme ba se nagane gabotse. Mopsalme o ile a ikwa a “etša nonyana yeo e ituletšego e nnoši tlhakeng,” go le bjalo ka ge eka o dutše moo le mathata a gagwe. (Ps. 102:7) Ge e ba o ka ikwa ka tsela yeo, ntšhetša Jehofa sa mafahleng go etša ge mopsalme a dirile. Dithapelo tša mohlaki—ke gore dithapelo tša gago—di ka go thuša ge o dutše o lwantšhana le dikgopolo tše di fošagetšego. Jehofa o holofetša gore “o tla araba dithapelo tša bao ba hutšwego dilo ka moka, [le gore] a ka se nyatše thapelo ya bona.” (Ps. 102:17) O se ke wa belaela kholofetšo yeo.
21. Motho yo a lwantšhanago le maikwelo a fošagetšego a ka dira’ng gore a be le pono e botse kutšwanyana?
21 Le gona Psalme 102 e bontšha kamoo o ka bago le pono e botse kutšwanyana. Mopsalme o ile a ba le yona ka go thoma go nagana ka tswalano ya gagwe le Jehofa. (Ps. 102:12, 27) O ile a homotšwa ke go tseba gore Jehofa o tla dula a thekga batho ba Gagwe dinakong tše thata. Ka gona, ge e ba maikwelo a fošagetšego ka nakwana a go šitiša go dira ka mo o bego o ka rata go dira ka gona tirelong ya Modimo, rapela ka seo. Kgopela Modimo gore a kwe thapelo ya gago, e sego feela gore a go ntšhe ka gare ga mathata eupša le gore “leina la Jehofa le tsebatšwe.”—Ps. 102:20, 21.
22. Yo mongwe le yo mongwe wa rena a ka thabiša Jehofa bjang?
22 Ee, re ka diriša Beibele go bona ge e ba re sa le tumelong le gore re bohlokwa kudu go Jehofa. Ke therešo gore tshepedišong ye ya dilo re ka fo se kgone go fediša maikwelo ka moka a fošagetšego goba go nyama. Lega go le bjalo, yo mongwe le yo mongwe wa rena a ka thabiša Jehofa le go tlo phološwa ka go kgotlelela ka potego tirelong ya gagwe.—Mat. 24:13.


text:
Ditsela tša go Hwetša Lethabo la Lapa
Go Swara Molekane wa Gago ka Tlhompho
Will * o re: “Ge Rachel a kwele bohloko, o lla nako e telele. Ge re dula fase re bolela, o kgopišega gabonolo goba gaešita le go gana go mpolediša. Go bonagala go sa loke selo. Ke ikwa ke nyaka go bea fase.”
Rachel o re: “Ge Will a fihla gae, ke be ke lla. Ke ile ka leka go mo hlalosetša lebaka leo ka lona ke bego ke ekwa bohloko, eupša o ile a ntsena ganong. O ile a mpotša gore e be e se taba e kgolo gakaalo le gore ke swanetše go fo e lebala. Seo se ile sa nkweša bohloko le go feta.”
NA O fela o ikwa go swana le Will goba Rachel? Bobedi bja bona ba nyaka go boledišana, eupša gantši ba a gakanega. Ka baka la’ng?
Tsela ya banna le basadi ya go bolela ga e swane, e bile ba na le dinyakwa tša moswananoši. Mosadi a ka hlologela go bolela kamoo a ikwago ka gona le go dira bjalo gantši. Ka lehlakoreng le lengwe, banna ba bantši ba leka go boloka khutšo ka go rarolla mathata kapejana le go phema mathata a magolo. Ka gona, o ka fenya bjang diphapano tše gomme wa boledišana le monna goba mosadi wa gago? Ka go swara molekane wa gago ka tlhompho.
Motho yo a nago le tlhompho o tšeela batho ba bangwe godimo e bile o tsoma go kwešiša maikwelo a bona. O ka ba o ile wa ithuta go hlompha batho bao ba go fetago ka matla a taolo goba ka phihlelo go tloga bjaneng. Lega go le bjalo, lenyalong tlhohlo ke go bontšha tlhompho go motho yoo go bonagalago o lekana le yena—molekane wa gago. Linda, yo a nago le nywaga e seswai a nyetšwe, o re: “Ke be ke tseba gore Phil o be a theetša ka go se fele pelo le ka kwešišo motho le ge e le ofe yo a bolelago le yena. Ke be ke nyaka gore le nna a nkwele bohloko.” Mohlomongwe o theetša bagwera ba gago le batho bao o sa ba tsebego ka go se fele pelo le go bolela le bona ka tlhompho. Lega go le bjalo, na o naganela molekane wa gago ka tsela e swanago?
Go hloka tlhompho go dira gore go se be bose ka gae e bile go baka diphapang tše dikgolo. Mmuši yo bohlale o itše: “Legogo le le omilego la senkgwa leo le jewago go ena le khutšo e bile go homotšwe le phala dijo tše dintši tšeo di jewago moo batho ba ngangišanago.” (Diema 17:1, Contemporary English Version) Beibele e botša monna gore a godiše mosadi wa gagwe goba go mo hlompha. (1 Petro 3:7) “Mosadi” le yena “o swanetše go ba le tlhompho e tseneletšego go monna wa gagwe.”—Baefeso 5:33.
Le ka boledišana bjang ka tlhompho? Ela hloko keletšo e šomago e hwetšwago ka Beibeleng.
Ge Molekane wa Gago a Ena le Seo a Nyakago go se Bolela
Tlhohlo:
Batho ba bantši ba rata go bolela go feta go theetša. Na o yo mongwe wa bona? Beibele e hlalosa motho le ge e le ofe yo a “[fetolago] taba pele a ka ekwa” e le lešilo. (Diema 18:13) Ka gona pele o ka bolela, theetša. Ka baka la’ng? Kara, yo a nago le nywaga e 26 a nyetšwe, o re: “Ke rata ge monna wa ka a sa leke go rarolla mathata a ka le semeetseng. Ga se a swanela go dumelelana le nna goba go leka go bona sebaki sa bothata bjoo. Ke fo nyaka gore a ntheetše gomme a lemoge gore maikwelo a ka ke a kgonthe.”
Ka lehlakoreng le lengwe, banna le basadi ba bangwe ba dikadika go itlhalosa e bile ba ikwa ba sa lokologa ge e ba molekane wa bona a ba gapeletša go hlalosa kamoo ba ikwago ka gona. Lorrie, yo a sa tšwago go nyalwa, o lemogile gore monna wa gagwe o tšea nako e telele pele a ka hlalosa kamoo a ikwago ka gona. O re: “Ke swanetše go se fele pelo gomme ke mo letele go fihlela a bolela.”
Tharollo:
Ge wena le molekane wa gago le nyaka go bolela ka selo se itšego seo se ka dirago gore le se kwane, bolelang ka taba yeo ge bobedi bja lena le theošitše maswafo e bile le iketlile. Go thwe’ng ge molekane wa gago a sa nyake go bolela? Lemoga gore “menagano ya motho e etša meetse ka sedibeng se se išago, eupša motho wa temogo a ka kgona go e utolla.” (Diema 20:5, Today’s English Version) Ge o goga pakete ya meetse ka lebelo kudu go tšwa ka sedibeng, go tla tšhologa meetse a mantši. Ka mo go swanago, ge e ba o gapeletša molekane wa gago go bolela, molekane wa gago a ka ikemelela gomme wa se sa kgona go utolla seo se lego pelong ya gagwe. Go e na le moo, botšiša dipotšišo ka botho le ka tlhompho gomme o se fele pelo ge molekane wa gago a sa hlalose maikwelo a gagwe ka pela ka mo o bego o ka rata ka gona.
Ge molekane wa gago a bolela, ‘akgofela go kwa, o diege go bolela o be o diege go galefa.’ (Jakobo 1:19) Motheetši yo botse ga a theetše feela ka ditsebe eupša o theetša le ka pelo. Ge molekane wa gago a bolela, leka go kwešiša maikwelo a gagwe. Molekane wa gago o tla lemoga gore o a mo hlompha—goba ga o mo hlomphe—ka tsela yeo o theetšago ka yona.
Jesu o re rutile kamoo re swanetšego go theetša ka gona. Ka mohlala, ge monna yo a babjago a be a mmatamela a nyaka thušo, Jesu ga se a ka a rarolla bothata bja monna yoo le semeetseng. Sa pele, o ile a theetša topo ya monna yoo. Ke moka a dumelela seo a se kwelego se mo tutuetša ka mo go tseneletšego. Mafelelong o ile a fodiša monna yoo. (Mareka 1:40-42) Ge molekane wa gago a bolela, dira se se swanago. Gopola gore a ka ba a tsoma go bontšhwa kwelobohloko, e sego tharollo ya kapejana. Ka gona, theetša ka kelohloko. Dumelela maikwelo a gago gore a kgomege. Ke moka o arabele ka go dumelelana le dinyakwa tša molekane wa gago. Ge o dira bjalo, o tla bontšha gore o hlompha molekane wa gago.
LEKA MOKGWA WO: Nakong e tlago ge molekane wa gago a thoma go go bolediša, lwantšha tshekamelo ya go nyaka go araba le semeetseng. Leta go fihlela ge molekane wa gago a feditše go bolela gomme o kwešiša seo a se boletšego. Ka morago, o batamele molekane wa gago gomme o mmotšiše gore, “Na o bone eka ke be ke go theeditše e le ka kgonthe?”
Ge o Ena le Seo o Nyakago go se Bolela
Tlhohlo:
Linda, yo a tsopotšwego pejana, o re: “Ditshwantšhetšodikgao tša metlae di dira gore go bonagale e le ga tlhago go bolela gampe ka molekane wa gago le go rogana gotee le go mo kodutla.” Ba bangwe ba golela ka malapeng ao go bolela ka tsela e sa bontšhego tlhompho e lego setlwaedi. Ka morago ge ba tsena lenyalong, ba thatafalelwa ke go phema mokgwa wo ka malapeng a bona. Ivy, yo a dulago Canada, o anega ka gore: “Ke goletše tikologong yeo go yona go kodutla, go hlaba mašata le go kwera e bego e le setlwaedi.”
Tharollo:
Ge o bolela le ba bangwe ka molekane wa gago, bolela “feela polelo e botse ya go aga moo go nyakegago, gore e fetišetše se se holago bao ba kwago.” (Baefeso 4:29) Bolela ka molekane wa gago ka tsela yeo e tlago go dira gore ba bangwe ba mo hlomphe.
Gaešita le ge o ena le molekane wa gago feela, phema tshekamelo ya go mo kodutla goba ya go mo kwera. Isiraeleng ya bogologolo, Mikala o ile a galefela monna wa gagwe, e lego Kgoši Dafida. O ile a diriša kodutlo gomme a re o be a dirile dilo “go etša monna wa lešilo.” Mantšu a gagwe a ile a kgopiša Dafida, eupša gape a ile a se kgahle Modimo. (2 Samuele 6:20-23) Thuto ke efe? Ge o bolela le molekane wa gago, kgetha mantšu a gago ka kelohloko. (Bakolose 4:6) Phil, yo a nago le nywaga e seswai a nyetše, o dumela gore yena le mosadi wa gagwe ba fela ba sa kwane. O lemogile gore ka dinako tše dingwe seo a se bolelago se mpefatša boemo. “Ke feleleditše ka go lemoga gore go fenya ngangišano ge e le gabotse ke go palelwa. Ke lemoga gore go aga tswalano ya rena go a kgotsofatša e bile go na le mohola.”
Mohlologadi yo a tšofetšego wa mehleng ya bogologolo o ile a kgothaletša dingwetši tša gagwe gore “yo mongwe le yo mongwe [wa tšona] a hwetše boikhutšo ntlong ya monna wa gagwe.” (Ruthe 1:9) Ge monna le mosadi ba fana seriti, ba dira gore legae la bona e be lefelo la “boikhutšo.”
LEKA MOKGWA WO: Wena le molekane wa gago, beelang ka thoko nako ya go ahlaahla ditšhišinyo tše di lego ka tlase ga sehlogwana se. Botšiša molekane wa gago gore: “Na ge ke bolela ka wena phatlalatša o ikwa o godišwa goba o nyatšwa? Nka lokiša kae?” Theetša e le ka kgonthe ge molekane wa gago a hlalosa maikwelo a gagwe. Lekang go diriša ditšhišinyo tšeo le di kwago.
Amogela Gore Molekane wa Gago o Fapana le Wena
Tlhohlo:
Batho ba bangwe bao ba sa tšwago go nyalana ba ile ba phetha ka phošo gore ge Beibele e bolela ka go ba “nama e tee” e bolela gore balekane ba swanetše go ba le pono e swanago goba semelo se se swanago. (Mateo 19:5) Lega go le bjalo, kapejana ba lemoga gore kgopolo e bjalo ga se yona. Ge ba se na go nyalana, go fapana ga bona go lebiša dingangišanong. Linda o re: “Phapano ya rena e kgolo ke gore Phil ga a tshwenyege go swana le nna. Ka dinako tše dingwe o kgona go iketla mola nna ke tshwenyegile, ka go re’alo ke feleletša ke ferekana ka gobane go bonagala eka ga a na taba le selo se itšego go swana le nna.”
Tharollo:
Amogelanang ka mokgwa wo le lego ka gona, gomme o hlomphe seo molekane wa gago a fapanago le wena ka sona. Ka mohlala: Mahlo a gago ga a šome go swana le ditsebe tša gago; lega go le bjalo di a dirišana, ka baka leo o ka kgona go tshela tsela o šireletšegile. Adrienne, yo a nago le nywagasome e nyakilego go ba e meraro a nyetšwe, o re: “Ge feela dipono tša rena di sa thulane le Lentšu la Modimo, nna le monna wa ka re dumelelana ka gore re na le dipono tše sa swanego. Go ba gona, re nyalane, ga re motho o tee.”
Ge molekane wa gago a ena le pono e sa swanego le ya gago goba a arabela go se swane nago, o se ke wa lebiša tlhokomelo dilong tšeo di kgahlegelwago ke wena feela. Ela hloko maikwelo a molekane wa gago. (Bafilipi 2:4) Monna wa Adrienne, e lego Kyle, o dumela ka gore: “Ga se ka mehla ke kwešišago goba ke dumelelanago le pono ya mosadi wa ka ka dilo. Eupša ke ikgopotša gore ke mo rata go feta kamoo ke ratago pono ya ka ka gona. Ge a thabile, le nna ke thaba e le ruri.”
LEKA MOKGWA WO: Dira lelokelelo la ditsela tšeo ka tšona pono ya molekane wa gago goba tsela ya gagwe ya go dira dilo di phagametšego tša gago.—Bafilipi 2:3.
Tlhompho ke e nngwe ya ditsela tša go dira gore lenyalo le be le lethabo e bile le swarelele. Linda o re: “Tlhompho e tliša kgotsofalo le tšhireletšego lenyalong. Go tloga go nyakega gore e hlagolelwe.”
^ ser. 3 Maina a fetotšwe.
IPOTŠIŠE GORE . . .
Tsela yeo molekane wa ka a fapanago le nna ka yona e humišitše lapa la rena bjang?
Ke ka baka la’ng go le botse go dira dilo ka tsela ya molekane wa ka nako le nako ge e sa thulane le melao ya motheo ya Beibele?


text:
MOROKAMI (KGATIŠO E ITHUTWAGO) SEPTEMBER 2014
Tokollo ye e na le dihlogo tše ithutwago tšeo di tlago go ahlaahlwa ka October 27 go fihla ka November 30, 2014.
Na o “Katanela go Fihlelela” Ditokelo?
O ka dira seo bjang ka tsela ya maleba?
Na o Kgodišegile Gore o Hweditše Therešo? Ka Baka la Eng?
Sehlogo se se tlo ahlaahla a mangwe a mabaka ao a dirago gore batho ba bantši ba dumele gore Dihlatse tša Jehofa di hweditše therešo. Le gona re tlo ahlaahla mabaka ao ka ona Dihlatse di kgodišegilego gore di hweditše therešo.
Hlankela Modimo ka Potego go sa Šetšwe “Ditlaišego tše Dintši”
Yo mongwe le yo mongwe o lebeletšana le ditlaišego ka gobane re phela lefaseng la Sathane. Ke ditsela dife tše dingwe tšeo Sathane a re hlaselago ka tšona? Re ka itokišeletša bjang go lebeletšana le tšona?
Batswadi
—Dišang Bana ba Lena
Batswadi ba na le boikarabelo bja go godiša bana ba bona “ka tayo le temošo ya Jehofa.” (Baefeso 6:4) Sehlogo se se ahlaahla ditsela tše tharo tšeo ka tšona batswadi ba ka dišago bana ba bona le go ba thuša go rata Jehofa.
Dipotšišo tše Tšwago go Babadi
Na seo Beibele e se bolelago go Psalme 37:
Lehu e Lego Lenaba la Mafelelo le a Fedišwa
Lehu le tšohle tšeo di lebišago go lona di baka tlaišego e kgolo. Ke ka baka la’ng batho ba ehwa? ‘Lehu e lego lenaba la mafelelo le tla fedišwa’ bjang? (1 Bakorinthe 15:
Gopola Bao ba Lego Tirelong ya Nako e Tletšego
Barapedi ba bantši ba Jehofa ba šoma ka thata tirelong ya nako e tletšego. Re ka dira’ng go gopola ‘modiro wa bona wa tumelo’ le ‘boitapišo bja bona bjo lerato’?


text:
Pherekgong
Pherekgong ke kgwedi ya pele ya ngwaga go Tšhupamabaka ya Gregorian. Pherekgong ke ye tee ya dikgwedi tše šupa tša goba le matšatši a masome tharo tee(31).
Letšatši la pele kgweding ya Pherekgong le tsebja bjale ka Letšatši la Mathomo la Ngwanga.
Boso bja Pherekgong[lokiša | edit source]
Ka kakaretšo, ye ke kgwedi ye e tonyago kudu karolonog ya ka godimo ya lefase (Northern Hemisphere), mola karolong ya ka tlaase ya lefase (Southern Hemisphere) e le kgwedi e fišago.
Matšatši kgweding ya Pherekgong[lokiša | edit source]
Pherekgong e thoma letšatši-bekeng le le swanago le Diphalane. Ka mohlala, ge e ba letšatši la pele la Pherekgong e le Labobedi, Diphalane le yona e tla thoma ka Labobedi, le gona bobedi bja tšona di fela letšatši-bekeng le le swanago ka ge bobedi di e na le matšatši a masome tharo tee. Le gaešita Pherekgong e sa thome letšatši-bekeng la go swana le la Dibokwane, di fela ka letšatši-beke le le swanago. Ka gona Pherekgong, Dibokwane le Diphalane di fela letšatši-bekeng le le swanago.


text:
Na Dihlatse tša Jehofa di Dumela Testamenteng ya Kgale?
Ee. Dihlatse tša Jehofa di dumela gore Beibele ka moka e ‘buduletšwe ke Modimo gomme e a hola.’ (2 Timotheo 3:16) Seo se akaretša Testamente ya Kgale le Testamente e Mpsha, go etša ge gantši di bitšwa bjalo. Gantši Dihlatse tša Jehofa di bitša dikarolo tšeo tša Beibele gore ke Mangwalo a Seheberu le Mangwalo a Bakriste a Segerika. Ka tsela ye, re phema go fetišetša kgopolo ya gore dikarolo tše dingwe tša ka Beibeleng di fetilwe ke nako goba ga di bohlokwa.
Ke ka baka la’ng Bakriste ba swanetše go bala Testamente ya Kgale le Testamente e Mpsha?
Moapostola wa Mokriste e lego Paulo o ile a budulelwa ke Modimo go ngwala gore: “Dilo tšohle tšeo di ilego tša ngwalwa e sa le pele di ile tša ngwalelwa go re ruta.” (Baroma 15:4) Ka gona, re hwetša tsebišo e bohlokwa go tšwa Mangwalong a Seheberu. Magareng ga dilo tše dingwe, a re botša dipego tše bohlokwa tša histori le keletšo e holago.
Dipego tše bohlokwa tša histori. Mangwalo a Seheberu a akaretša pego ka botlalo ya mabapi le tlholo le go wela ga batho sebeng. Ka ntle le tsebišo yeo, re be re tla hloka dikarabo tše di kgotsofatšago tša dipotšišo tše bjalo ka: Re tšwa kae? Ke ka baka la’ng batho ba ehwa? (Genesi 2:7, 17) Go oketša moo, Mangwalo a Seheberu a re botša ka ditirišano tša Jehofa Modimo le batho bao ba thabilego le ba nago le ditlhohlo tša go swana le tša rena.—Jakobo 5:17.
Keletšo e holago. Dipuku tša Beibele tša Diema le Mmoledi, tšeo e lego karolo ya Mangwalo a Seheberu, di re swaretše bohlale bjoo bo sa fetwego ke nako. Di re eletša kamoo re ka thabelago bophelo bja lapa (Diema 15:17), kamoo re ka bago le pono e lekalekanego ka mošomo wa boiphedišo (Diema 10:4; Mmoledi 4:6) le kamoo bafsa ba ka dirišago bofsa bja bona ka tsela yeo e ka ba tlišetšago lethabo (Mmoledi 11:9–12:1).
Go feta moo, re ka holwa ke go ithuta Molao wa Moshe ka ge o begilwe ka go Torah (dipuku tše hlano tša mathomo tša Beibele). Gaešita le ge Molao woo o sa tlame Bakriste, o swere melao e bohlokwa ya motheo yeo e ka re thušago gore re ipshine ka bophelo.—Lefitiko 19:18; Doiteronomio 6:5-7.


text:
APRIL 22, 2014 | RUSSIA
Badudi ba Russia ba Lebane le Molato wa Bosenyi ka Baka la Tumelo ya Bona
Molatong wo wa moswananoši go Russia ya mehleng yeno, Dihlatse tša Jehofa * tše 16 tšeo di lego Taganrog kua Russia di pharwa ka molato wa bosenyi ka ge di bokana go dira mediro ya tšona ya bodumedi. * Ge e ba di ka bonwa molato, di ka lefišwa diranta tše ka bago tše 100 000 goba maemong a mangwe tša golegwa mengwaga e ka bago e seswai. Dihlatse tše tše 16 di laetšwe gore di se tloge Taganrog go fihlela ge kgoro ya tsheko e dira phetho.
Go gatelelwa ga Dihlatse tša Jehofa kua Taganrog go thomile ka June 2008 ge Motšhotšhisi wa Kgoro ya Tsheko ya Selete ya Rostov a be a dira kgopelo ya go tswalela le go thibela Mokgatlo wa Bodumedi wa Dihlatse tša Jehofa kua Taganrog. Le gona o boletše gore dipuku le dipukwana tšeo di gatišitšwego ke Dihlatse tša Jehofa di bontšha go fišegela bodumedi. Kgoro ya tsheko yeo e bego e swere molato woo e ile ya dumela kgopelo ya motšhotšhisi, ke moka ka December 8, 2009 Kgorokgolo ya Tsheko ya Mmušo wa Russia e ile ya dumelelana le phetho yeo.
Ka morago ga gore Kgorokgolo ya Tsheko e dire phetho ye, balaodi ba mmušo ba lefelong leo ba ile ba tswalela Holo ya Mmušo (ntlo ya borapedi) ya Dihlatse tša Jehofa kua Taganrog, ba gapeletša Dihlatse gore di bokane magaeng a tšona. Kgoro ya tsheko e ile ya ba ya laela balaodi ba mmušo gore ba akaretše dipuku le dipukwana tše 34 tša Dihlatse tša Jehofa Lelokelelong la Dilo Tšeo di Bontšhago go Fišegela Bodumedi ka mo go Feteletšego. Dihlatse tša Jehofa di ile tša lwantšhana le diphetho tše gomme tša nyaka gore Kgoro ya Tsheko ya Yuropa ya Ditokelo tša Batho e dire toka.
Balaodi ba mmušo wa Taganrog ba ile ba diriša maemo a gore ba tlaiše Dihlatse. Ka 2011, maphodisa a ile a šwahlela magae a 19 a Dihlatse go thoma ka 6:00 mesong, a tsoša malapa go akaretša le batšofadi le bana gomme a phuruphutša ka diiri tše 8 go iša go tše 11 a nyaka dipuku tšeo go thwego di fišegela bodumedi. Maphodisa a ile a tšea dipuku le dipukwana ka moka le dilo tše dingwe tša Dihlatse tše. Balaodi ba mmušo ba ile ba gatiša ka sephiring ditirelo tša bodumedi le batho bao ba bego ba le gona ka maiteko a go ba bea molato. Ditiragalo tša kua Taganrog e bile mathomo a lesolo leo le thekgwago ke mmušo la go tlaiša le go swara Dihlatse tša Jehofa gampe nageng ka moka ya Russia. *
Bodumedi bja Dihlatse tša Jehofa bo tsebja lefaseng ka bophara. Molao wa Motheo wa Russia le Tumelelano ya Yuropa ya Ditokelo tša Batho di kgonthišetša tokologo ya bodumedi. Lefaseng ka bophara dikgoro tše phagamego tša ditsheko di kgonthišeditše gore Dihlatse tša Jehofa le tšona di swanetše go ba le tokelo ye. Lega go le bjalo, bahlankedi ba mmušo kua Taganrog ba nagana gore Dihlatse ga di swanelwe ke tokelo ye.
Tsheko ya molato wa bosenyi e sa tšwela pele gomme go letetšwe gore phetho e dirwe ka May ka morago ga ge kgoro ya tsheko e hlahlobile molato wo. Ge e ba kgoro ya tsheko e dira phetho ya go golega Dihlatse tše tše 16, gona se se tla bea tokologo ya Dihlatse tša Jehofa tše di fetago tše 800 kotsing kua Taganrog. Le gona e ka ba mohlala wa melato yeo e fegilwego ya Dihlatse tšeo di lego dileteng tše dingwe tša Russia.
Grigory Martynov, mmoleledi wa Dihlatse tša Jehofa kua Russia, o itše: “Go šitiša ga mmušo tokologo ya bodumedi ga go hlokagale. Dihlatse tša Jehofa ga di kotsi setšhabeng e bile ga di bee tšhireletšego ya Mmušo wa Russia kotsing. Tlaišo ye le go swarwa gampe di direga feela ka gobane ke Dihlatse tša Jehofa.”
^ ser. 2 Hlokomela gore ke feela ba 10 go ba 16 bao ba tšweletšego seswantšhong sa ka godimo.
^ ser. 2 Balaodi ba mmušo wa Russia ba ile ba tliša ditatofatšo kgahlanong le Dihlatse tše 16 ka 2012 go ya ka Karolo 282.2(1) le (2) ya Criminal Code of the Russian Federation, yeo e ka ahlolelago motho mengwaga e ka bago e meraro. Bagolo ba bane ba phuthego le bona ba ile ba latofatšwa go ya ka Karolo 150(4) ya Criminal Code, yeo go yona motho a ka golegwago mengwaga e mehlano go iša go e seswai.
^ ser. 5 Ga e sa le go tloga ka December 8, 2009, phethong yeo e dirilwego ke Kgorokgolo ya Tsheko ya Mmušo wa Russia, maphodisa a ile a golega Dihlatse tše di fetago tše 1 600, gomme a thibela dipuku le dipukwana tše fetago tše 70 tša bodumedi tšeo go thwego di fišegela bodumedi ka mo go feteletšego, a šwahlela le go phuruphutša magae a Dihlatse a fetago a 171 go akaretša le mafelo a borapedi, ke moka a šitiša ditirelo tše 69 tša bodumedi.


text:
JUNE 11, 2014 | TURKEY
Kgoro ya Yuropa ya Ditokelo tša Batho e Dumelelana le Dihlatse tše Nne tša Kua Turkey Tšeo di Ganago go Tsenela Bošole ka Baka la Letswalo
Ka June 3, 2014, Kgoro ya Yuropa ya Ditokelo tša Batho e dumelelane ka lentšu letee gore mmušo wa Turkey ga se o hlomphe Tumelelano ya Yuropa * ge o be o golega Dihlatse tša Jehofa tše nne ka ge di ile tša gana go tsenela bošole ka baka ka letswalo. Çağlar Buldu, Bariş Görmez, Ersin Ölgün le Nevzat Umdu, ba ganne go tsenela bošole ka baka la ditumelo tša bona tša bodumedi. Kahlolo ya ECHR e bontšhitše gore: “Megato yeo e tšerwego kgahlanong le Dihlatse tše ... e bile go tsenatsenana ga ditokelo tša batho mo go sa nyakegego go ya ka Article 9 ya Tumelelano yeo.”
Dihlatse tše tše nne di ile tša dira boipiletšo Kgorong ya Tsheko kgahlanong le mmušo wa Turkey ka March 17, 2008, molatong wa (Buldu and Others v. Turkey) di bolela gore mmušo wa Turkey o paletšwe ke go hlompha tokologo ya tšona ya bodumedi ge o be o tšwela pele go di sekiša le go di golega ka baka la go gana go tsenela bošole. Ka moka ga tšona, di be di tla fela di biletšwa bošoleng ka makga a fetago a 30, tša golegwa mengwaga e fetago e tshela le go išwa dikampeng tša bošole.
ECHR e ntšhitše kahlolo ya yona ka gore: “Go gana ga Dihlatse tšeo tša Jehofa go dira mediro ya bošole ka baka la letswalo go tloga go bontšha gore di phetha mediro ya tšona ya bodumedi. Kgoro ya Tsheko ga e na pelaelo gore go golegwa ga Dihlatse tšeo, . . . le go dula di sekišetšwa melato ya bosenyi, . . . go tliša tšhitišo tokologong ya tšona ya bodumedi yeo e kgonthišeditšwego go Article 9 ya Tumelelano yeo.”
Ye ke kahlolo ya boraro kgahlanong le mmušo wa Turkey ya mabapi le taba ya go gana go tsenela bošole ka baka la letswalo, go latela kahlolo ya ECHR yeo e bego e dumelelana le molato wa Feti Demirtaş ka 2012 le wa Yunus Erçep ka 2011. Melatong e mengwe ka 2012, Komiti ya Ditokelo tša Batho ya UN e ile ya dumelelana le Dihlatse tše dingwe tše pedi tša kua Turkey, e lego Cenk Atasoy le Arda Sarkut, bao le bona ba ilego ba gana go tsenela mediro ya bošole ka baka la letswalo.
Kua Yuropa, ka July 7, 2011, go bile le phetogo e kgolo ya mabapi le taba ye ge Komitikgolo ya ECHR e ntšha kahlolo molatong wa Bayatyan v. Armenia. Ka lekga le pele, ECHR e hweditše gore Article 9 ya Tumelelano ya Yuropa e šireletša bao ba ganago go tsenela mediro ya bošole ka baka la letswalo. Dinaga ka moka tšeo e lego ditho tša Lekgotla la Yuropa di be di tlangwa ke kahlolo yeo. Kahlolong ya molato wa Bayatyan, dikahlolong tše tharo tša ECHR tšeo di lego kgahlanong le mmušo wa Turkey le tše dingwe tšeo di swanago le tša ECHR di gapeletša mmušo wa Turkey le dinaga tšeo e lego ditho tša lekgotla leo gore di hlahlobe lefsa tsela yeo di swarwago bao ba ganago go tsenela bošole ka baka la letswalo le go fetoša molao wa tšona gore o sepedišane le seo se kgonthišeditšwego ke Tumelelano yeo.
James E. Andrik, ramolao yo mongwe yo a bego a emela Dihlatse tše tše nne molatong wo, o boletše gore: “Gaešita le ge go se na Dihlatse tšeo di lego kgolegong kua Turkey tšeo ga bjale di golegilwego ka ge di gana go tsenela bošole ka baka letswalo, mmušo o tšwela pele go sekiša masogana a Dihlatse ao a ganago go tsenela bošole ka baka la letswalo. Re holofela gore kahlolo ya morago bjale molatong wa Buldu and Others v. Turkey e tla tutueletša mmušo wa Turkey go hlompha tokelo ya batho ya motheo ya go ba le tokologo ya letswalo.”
^ ser. 2 Article 3, e mabapi le go thibela go tlaiša le go swara batho ka sehlogo goba go ba theola seriti; Article 6, ke ya tokelo ya tsheko ka go se bebe sefahlego; Article 9, ke ya tokologo ya go bolela seo motho a se naganago, tokelo ya go dira dilo ka go ya ka letswalo le ya bodumedi.


text:
Dikopano tša Selete tša Dihlatse tša Jehofa tša Ngwaga le Ngwaga
Ithute ka dikopano tša rena tša selete tša ngwaga le ngwaga. Ikhweletše lefelo la kopano ya selete kgauswi le moo o dulago.
Tšwelang Pele le Tsoma Mmušo wa Modimo Pele!
Re go laletša ka borutho go ba gona lenyaga kopanong ya matšatši a mararo ya Dihlatse tša Jehofa.
DINTLHAKGOLO
Polelo e kgothatšago ya Beibele e nago le sehlogo se se rego “Ke Mang yo Ruri a Swanelegago go ba Mmuši yo Mofsa wa Lefase?” e tla newa ka Sontaga mesong.
Diterama tše pedi di tla phediša kanegelo ya Beibele le bophelo bja mehleng yeno.
Dikopanong tše dintši go tla ba le baeng bao ba tšwago dinageng tše dingwe le baromiwa bao ba tšwago dinageng ka moka.
KE BOMANG BAO BA KA TLAGO?
Mang le mang. Go tsenwa mahala e bile ga go tšewe dikoleke.
Bona lenaneo ka moka gomme o bogele bidio ya dikopano tša rena.


text:
Bokamorago
TAELO GO TŠWA GO BOINELO BJA YONA GO MMUŠO
Go ya ka Molao wa PanSALB, taelo ya PanSALB e tšwa go Molaotheo wa Repabliki ya Afrika Borwa (Karolo 6(5) (a) le (b) ya Molaotheo wa Afrika Borwa), Molao wa PanSALB le Molao wa Taolo ya Tšhelete ya Bohle (nomoro 29 wa 1999).
PanSALB e laetšwe:
- Go dira ditigelo go legislature ye e akantšwego goba ye e leng gona, goba molao wo o amanang le merero ya polelo mollwaneng ofe kappa ofe wa mmušo, gomme le ka
- Go dira ditigelo go mekgatlo ya mmušo mellwaneng yohle ya mmušo moo e akanyang tiro ye itšego go ka
- Go tšwetšapele temošo ya polelontši bjalo ka setlabakelo sa setšhaba.
- Go hlatlola tšwetšopele ya dipolelo tšeo di phaetšwego ka thoko.
- Go tlhama dithuto le dinyakišišo tša go lebanya hlatlošo le go hlola maemo a go tšwetšapele (i) malema ka moka a semolao a Afrika Borwa le tirišo ya wona, (ii) maleme a Khoi le San le (iii) Leleme la Maswao la Afrika Borwa.
- Go hlatlola le nnetefatša hlompho malemeng a mangwe ao gantši a šomišwago ke merafo ka Afrika Borwa.
- Go eletša ka ga kgotlaganyo ya morero wa polelo ka Afrika Borwa.
- Go nolofatša tšhomišanommogo le mekgatlo ya ka ntle ga Afrika Borwa ya morero wa polelo.
- Go tlhoma dikomiti tša polelo tša profense le makgotla a bosetšhaba a leleme go eletša yona ka ga morero ofe kapa ofe wa leleme wo o amang profense goba polelo ye itšeng.
- Go tlhoma metšo ya setšhaba ya go hlopha pukuntšu go dira bjalo ka dikhamphani tša go kgaolwa ka tlase ga karolo 21 ya Molao wa Dikhapani wa 1973 (Molao wa 61 wa 1973), le go aba ditšhelete go metšo gore e phethe mediro ya wona.
- Go ya ka Karola 4 ya Molao wa PanSALB Lekgotla ke lekgotla la mmušo la go ikemela, leo le ikarabelang go Molaotheo le theramolao wo o e tlhomilego, gomme le swanetše go dira mediro ya wona ntle le letšhogo, kgaogelo goba kgethollo. Makgotla ka moka a mmušo a kopantšwe go šomišana le Lekgotla ebile ga a swanelwa ke go tshwenya lekgotla tirong ya lona.
- PanSALB e tlhongilwe ka 1995 go ya ka Molao wa PanSALB wa 1995, bjalo ka ge o phošollwetšego ka 1995. Lekgotla le theilwe la mathomo ka 1997.
BOIKEMIŠETŠO BJA PANSALB KE GO HLATLOLA POLELONTŠI KA AFRIKA BORWA KA GO:
- Hlola maemo a go tšwetšapele maleme ka moka a semolao le tirišo ye e lekanego.
- Tšwetšopele hlompho go maleme a mangwe a ka mono nageng le hlotloletšo ya tirišo ya wona.
- Go hlohleletša tirišo ya ditlabakelo tša setšhaba tša maleme go kgontšha badudi ba Afrika Borwa go itokolla go mekgwa ka moka ya tlhaolo, pušo le phapano ya polelo le go kgontšha bona go tlwaela dikgetho tša maleba tša polelo go itlhabolla le go tšwetšapele setšhaba.
Dibopego tša PanSALB
DIBOPEGO TŠA PanSALB LE TEMA YEO DI E KGATANG
DIKOMITI TŠA POLELO TŠA PROFENSE
Komiti ya Polelo ya boProfense ye tee e tlhomilwe profenseng ye tee go eletša Lekgotla ka morero wo mongwe le wo mongwe wa go nyalelana le polelo profenseng yeo ebile e ikarabela go lebeledišiša tšhomišo ya dipolelo tše di abilwego ke Mmušo wa Profense.
MAKGOTLA A BOSETŠHABA A LELEME
LEKGOTLA le tee la BOSETŠHABA LA LELEME le tlhomilwe polelong ye tee ya semmušo le Khoi, Nama le San le Polelo ya Maswao ya Afrika Borwa go thuša PanSALB ka tšwetšopele ya dipolelo tšeo. Sebopego se ke mmušo wa mafelelo wa go laola boleng go merero ya polelo go swana le tekanetšo, mongwalo, le melao ya mopeleto ya polelo ye itšego.
METŠO YA SETŠHABA YA GO HLOPHA PUKUNTŠU
Motšo wo tee wa Setshaba wa go Hlopha Pukuntšu wa polelo ye tee ya semolao o hlomilwe go hlopha dipukuntšu le ditšweletšo tše dingwe tša go hlopha dipukuntšu. Metšo ya Setšhaba ya go Hlopha Pukuntšu ke Dikhampani tša Karolo ya 21, di theilwe dintlong tša thuto ye kgolo mafelong ao bontši ba baboledi ba polelo ba hwetšagalago.
DITOKELO TŠA POLELO LE POELANYA
Tema ya sebopego se ke go nolofatša dinyakišišo tša meruso ya ditokelo tša batho tša polelo le go gatiša dipoelo tša dinyakišišo tšeo. Ebile se nyaka go godiša temošo ya bohle go khuetša le go hlatloša polelontši makgotleng wohle a mmušo ka tšhireletšo le hlatlošo ye kgontšhago ya ditokelo tša batho tša polelo.
POLELO THUTONG
Tema ya sebopego se ke go hlola tikologo ye e thušang go tlhabolla polelontši dintlong tša boithutelo.
TŠWETŠOPELE YA MAREO
Tema ye kgolo ya sebopego se ke go tšwetšapele, go laola, go tiiša le go tsebiša bohle ka mareo a maswa a dipolelo tša tlhago le Afrikaans, le go lekanetša le go abela ditaetšo tša molao wa mopeloto le mongwalo.
TŠWETŠOPELE YA NYAKIŠIŠO
Go ya ka Molao wa PanSALB, PanSALB e swanetše to thoma dithuto le dinyakišišo tše lebantšhego hlatlošo le go hlola maemo a tšwetšopele le tšhomišo ya Maleme ka moka a semmušo a Repabliki, Khoi, Nama le dipolelo tša San le South African Sign Language. Sebopego se, gomme, se thuša PanSALB ka mehla go akanyetša maano a yona go loala ditiro tša tšwetšopele ya polelo le hlatlošo ya polelontši nageng.
TŠWETŠOPELE YA DINGWALO
Tema ye kgolo ya sebopego se ke go hlola maemo a go tšwetšapele dingwalo tša dipolelo ka moka tša semmušo.
DIKANTORO TŠA BOPOROFENSE
Gore PanSALB e kgone go pheta maikemišetšo a yona diporofenseng; e tlhomile dikantoro tše senyane diporofenseng ka moka tša naga. Dikantoro tše di fao go bapiša ditiro tša PanSALB gare ga profense ye tee.
Ditirelo
Ditirelo tše di abelang ke PanSALB
Ditebo
- Kgodišo ya bokgoni go phetolelo le tšwetšopele
- Keteko ya Letšatši la Boditšhabatšhaba la Phetolelo
- Go lebeledišiša tirišo ya ditlabakelo tša phetolelo le go toloka
- Thekgo ya sethikiniki dikomiting tša boporofense tša polelo.
- Ditokelo tša polelo le poelanyo
Ditebo
- Go nolofatša dinyakišišo tša merušo ya ditokelo tša polelo tša batho gomme le go gatiša dipheto ka Komiti ya
- Go tšweletša temogo go huetša le go hlatlola polelontši mekgatlong ka moka ya leago ka tšhireletšo le hlatlošo ye kgontšhago ya ditokelo tša polelo tša batho.
- Go abela ditiro tša semolao go Lekgotla, Mohlankedimogolo pharaphara, bašomi le dibopego tša PanSALB.
- Go dira bjalo ka agente ya phetogo go thuša bao ba senyang ditokelo tša polelo
- Go tshwaela dithuto go dingongorego bjalo bjalo
Ditebo
- Go tlhola le go boloka bodirišanimmogo le boloko le dikgoro tša boporofense le bosetšhaba tša thuto.
- Go tlhola tikologo ye thušang katlegong ya go phetha Meloa ya Polelo Thuto le Thuto ya Godimo diporofenseng.
- Go šupa diprojeke tša maamo go tšwetšapele dipolelo tše phetšwego ka thoko.
- Go tlhola tikologo ye thušang go hlatlolo ya Molao wa Polelo Thutong le Polelontši thutong.
- Go šupa mekgwa ya go hlatlola dipolelo ka moka thutong.
- Dinyakišišo le Tšwetšopele
Ditebo
- Go thuša ka go tlhola dithuto le diprojeke
- Go laola diprojeke ka moka tša PanSALB
- Go tšwetšapele le go boloka lenanethoto la diprojeke tše di abetšwego tšhelete
- Go tšwetšapele dihlahlo tša mongwalo wa go kgopela projeke.
- Go kopanya didirišwa go thekga matlole.
- Go abela thekgo go MAKGOTLA A BOSETŠHABA A LELEME le maloko a Lekgotla
- Go šomišana le mekgatlo ya setšhaba le boditšhabatšhaba ya nyakišišo le matlole.
- Tekanyetšo le Tšwetšopele ya Mareo
Ditebo
- Go abela maele a sethikiniki go MAKGOTLA A BOSETŠHABA A LELEMA
- Go nnetefatša MAKGOTLA A BOSETŠHABA A LELEMA ye senyane ya leleme la seAfrika a lokiša melao ya mopeleto le mongwalo ya dipolelo tša wona.
- Go beakanya ditsela tša go lekanetša.
- Go beakanya ditsela tša tšwetšopele ya mareo.
Ditebo
- Go thekga dihlopha tša go bala go hlohleletša setšo sa go bala
- Go kgomagana le dihlopha tša bangwadi
- Go hlola matšema a go selekanyo sa go khetha dipuko tše di kgethilwego
- Go swara dikabo tša dingwalo ka tšhomišanommogo le MAKGOTLA A BOSETŠHABA A LELEMA
- MAKGOTLA A BOSETŠHABA A LELEME
Ditebo
- Go tlhoma le go diriša diprojeke tša go hlatlola maleme
- Go šupa dinyakwa tša tšwetšopele ya maleme ao
- Go hwetša matlole go gatiša dipolelo tšeo di nalego baboledi ba palo ye tlase (Khoe le San), go široga timelo.
- METŠO YA SETŠHABA YA GO HLOPHA PUKUNTŠU
Ditebo
- Go tšweletša dipukuntšu ka lebelo.
Morero wa PanSALB ke go hlatlola polelontši ka Afrika Borwa ka go:
- Hlola maemo a go tšwetšapele maleme ka moka a semolao le tirišo ya wona ye e lekanego.
- Go hlatlola hlompho le go hlohleletša tirišo ya maleme a mangwe setšhabeng;
- Go hlohleletša tirišo ya ditlabakelo tša setšhaba tša maleme go kgontšha badudi ba Afrika Borwa go itokolla go mekgwa ka moka ya tlhaolo, pušo le phapano ya polelo le go kgontšha bona go tlwaela dikgetho tša maleba tša polelo go itlhabolla le go tšwetšapele setšhaba
Pono, Thomo le Mehola
Pono ya PanSALB
Go ba mohlokomedi wa bohwa bo humilego bja Afrika Borwa ka go šireletša, go tiiša, go hlatlola le go tšwetšapele tlhabollogo ya maleme ohle a Afrika Borwa a semolao ga mmogo le Khoi, Nama le dipolelo tša San le Polelo ya Maswao ka go nyaka polelontši ya mankgonthe ya naga.
Thomo ya PanSALB
Re tla phetha pono ya rena ka go godiša setšhaba sa rena se fapanego sa Polelo ya Afrika Borwa, ka go:
Tšwetšapele tlhabollogo le go hlola maemo, go godiša polelontši ka go tsepelela go dipolelo ka moka tša semolao, Khoi, polelo ya Nama le San ga mmogo le Polelo ya Maswao;
Tšwetšopele le go netefatša tlhompho
- malemeng wohle ao gantši a dirišwago ke merafo ka Afrika Borwa, go akaretša Searabia, Seheberu, Sesanskriti; le
- maleme a mangwe ao a dirišwago ka boikemišetšo bja sedumedi go swana le Sejeremane, Segerike, Segujarati, Sehindu, Sepotokisi, Setamil, Setelegu le Seurdu;
go nolofatša tirišo le tšwetšopele ya maleme a semmušo, Khoi, dipolelo tša Nama le San ga mmogo le Polelo ya Maswao;
go tšwetšapele polelontši, tlhompho le tirišo ya dipolelo;
go eletša ka ga kgotlaganyo ya morero wa polelo ka Afrika Borwa go akaretša go nolofatša tšhomišano le mekgatlo ya boditšhabatšhaba ya merero ya polelo ka go;
- thekga le go laola Metšo ye 11 ya Setšhaba ya go Hlopha Pukuntšu medirong ya wona ya go laofatša maleme a 11 a semolao ka tšwetšopele ya dipukuntšu;
- go tšwetšapele tirišo ya Dikomiti tša Polelo tša Profense tše 9 bjalo ka mekgatlo ya go eletša ya go arabela go lebelela tirišo ya maleme a abilwego Diprofenseng, go dira ditigelo molaong wo mongwe le wo mongwe, tirišo le molao wo šomang le merero ya polelo gammogo le hlatlošo ya polelontši le hlompho ya dipolelo tše di dirišwago diprofenseng; le
- go hlatlola tirišo ya Mekgatlo ya Bosetšhaba ya Leleme a 13 bjalo ka mekgatlo ya go eletša ka ga mongwalo wa polelo, phatlalatšo ya pukuntšu, mareo, ga mmogo le go eletša ka karetšo tšwetšopele ya polelo, tirišo, kišopele ya tšwetšopele ya polelo le tiišo; le
go aba dibopego tša thekgo ye lekanego go kgontšha kgwebo ya bogare go tsepelela go mediro ya polelo go phetha diphihlelo tše nepišitšwego go fihlelelwa ka dipoelo tša leanothero.
Mehola ya PanSALB
Mehola ya Molaotheo (go ya ka karolo ya 181 ya Molaotheo)
Molawana wa Thomelo ya Pholisi le dithomelo tše dingwe
Thomelo ya Pholisi ya Molaotheo
Karolo 6(5) (a) and (b) ya Molaotheo wa Repabliki ya Afrika Borwa (Karolo 6(5) e balega ka mokgwa wo:
(5) Lekgotla la Dipolelo Tšohle tša Afrika Borwa le le tlhomilego ke molaotshepešo wa setšhaba le swanetše go-
(a) hlatlola, le go hlola maemo a go, tšwetšapele le tirišo ya
(i) malema ka moka a semolao;
(ii) dipolelo tša Khoi, Nama le San; le
(iii) polelo ya maswao; le go
(b) tšwetšapele le go nefatša hlompho go-
(i) maleme ka moka gantši a dirišwago ke merafo ka Afrika Borwa, go akaretša Sejeremane, Segerike, Segujarati, Sehindi, Sepotokisi, Setamil, Setelegu le Seurdu; le
(ii) Searab; Seheberu; Sesanskrit le maleme a mangwe dirišwago ka boikemišetše bja sedumedi ka Afrika Borwa.
Lenanethero 6 Karolo 20 (h) la Molaotheo le tšweletša PanSALB bjalo ka mokgatlo wa molaotheo.
Karolo 181 ya Molaotheo e bolela se se latelago ka ga ditokelo tša dikagare tša Molaotheo:
- “(2) Mekgatlo ye e a ipuša, gomme e arabela fela go Molaotheo le molao, ebile e swanetše go itaola ebile e swanetše go diriša maatla a yona gomme le go dira mediro ya yona ntle le letšhogo, kgaogelo goba kgethollo.
- (3) Mekgatlo ye mengwe ya mmušo, ka tlhakamolao le mekgwa ye mengwe, e swanetše go thuša le go šireletša mekgatlo ye go nnefatša boikemelo, boitaolo, serithi le phethagalo ya mekgatlo ye.
- (4) Ga go motho goba mokgatlo wa mmušo wo o ka tshwenyang tiro ya mekgatlo ye”.
Molao wa taelelo
Go tlaleletša go Molaotheo le Molao wa PanSALB, Mekgwa le Melao (Mekgwa le Melao ke tekano ya Molawana) go Mekgotla ya Bosetšhaba ya Leleme le Dikomiti tša Polelo tša Porofense di gatitšwe go Kuranta ya Mmušo se ke Tsebišo ya Lekgotla ya 92 ya 2005 le Tsebišo ya Lekgotla ya 94, ye e gatišitšweng ka 30 Setemere 2005. Metšo ya Setšhaba ya go Hlopha Pukuntšu dilaolwa ke a Mokgatlo wa Mememoratamo le Diatikele tša wona.


text:
Na Dihlatse tša Jehofa di Thekga Mokgatlo wa go Hlabollwa ga Bajuda?
Aowa, ga di o thekge. Dihlatse tša Jehofa ke Bakriste bao ba theago ditumelo tša bona Mangwalong. Gaešita le ge madumedi a mangwe a ruta gore go bokana ga Bajuda kua Palestina go tswalana le boporofeta bja Mangwalo, Dihlatse tša Jehofa ga di dumelelane le pono ye. Ga di dumele gore tlhabollo ye ya sepolotiki e be e boletšwe e sa le pele ka Mangwalong. Ge e le gabotse, Mangwalo ga a godiše mmušo o itšego wa batho goba go phagamiša morafo o mongwe gare ga e mengwe. Morokami, e lego makasine wa Dihlatse tša Jehofa o ile wa bolela ka go se pepetletše gore: “Ga go na moo Mangwalo a thekgago mokgatlo wa go hlabollwa ga Bajuda.”
Encyclopædia Britannica e hlalosa mokgatlo wo e le “mokgatlo wa setšhaba sa Bajuda woo morero wa wona e lego go thea le go thekga mmušo wa Bajuda kua Palestina.” Modu wa wona ke wa bodumedi le bopolotiki. Dihlatse tša Jehofa ga di thekge taba ya gore mokgatlo wa go hlabollwa ga Bajuda ke thuto ya bodumedi, le gona di tloga di sa tšee karolo dipolotiking tša Bajuda.
Mokgatlo wa Dihlatse tša Jehofa ke wa bodumedi le gona ga o thekge dipolotiki le ge e le dife, tšeo di akaretšago mokgatlo wa go hlabollwa ga Bajuda. Go se tšee karolo ga Dihlatse tša Jehofa dipolotiking go tsebja gohle, e bile dinageng tše dingwe di ile tša tlaišwa o šoro ka ge di sa tsenele dipolotiki. Re kgodišegile gore Mmušo wa Modimo wa legodimong ke wona feela o tlago go tliša khutšo ya ka mo go sa felego mo lefaseng; ga go na mmušo goba mokgatlo wa batho wo o ka kgonago go dira seo.
Go sa šetšwe gore Dihlatse tša Jehofa di dula kae, di dumela gore di swanetše go kwa melao ya mebušo ya batho. Ga di rabele go balaodi ba mmušo goba tša tšea karolo dintweng.


text:
GO ITHUTA KA DISWANTŠHO
GO ITHUTA KA DISWANTŠHO
Moshe yo Monyenyane o Hweditšwe
Taonelouta letlakala le la go tsenywa mebala gomme o leke go nagana gore batho ba bararo bao ba lego Nokeng ya Nile ke bomang.
TŠE DI OKETŠEGILEGO GO TŠWA DIHLOGONG TŠE
Hwetša diswantšho tšeo di phrinthegago bakeng sa thuto ya lena ya Beibele ya lapa. Taonelouta gomme o phrinthe karolo e nngwe le e nngwe ya go ithuta ka diswantšho, feleletšang seswantšho ka go se tsenya mebala goba le se kopanye ka go thala godimo ga dikhutlo, ke moka le arabe dipotšišo.


text:
BAFSA BA A BOTŠIŠA
Nka Dira’ng ge ke Tlaišwa ke Bomphenyašilo?
Bala le ditšhišinyo tša dithaka tša gago le seo morutiši a se bolelago ka bomphenyašilo o be o dire le molekwana wa rena wa bomphenyašilo.
Go kotsi go hlaselwa ke bomphenyašilo. Nyakišišo ya Brithania e utollotše gore diperesente tša ka godimo ga tše 40 tša bafsa bao go begilwego gore ba ipolaile, di bonagala di bakilwe ke bomphenyašilo.
Go tlaišwa ke bomphenyašilo ke’ng?
Go tlaišwa ke bomphenyašilo ga go bolele feela go hlaselwa mmeleng. Go ka akaretša le dilo tše di latelago.
Go hlaselwa ka mantšu. Celine wa nywaga e 20 o re: “
Banenyana ba ka go hlaba ka mantšu. Nka se tsoge ke lebetše maina ao ba bego ba mpitša ka ona goba mantšu ao ba bego ba ntlhaba ka ona. Ba be ba dira gore ke ikwe ke se na mohola, ke se bohlokwa e bile ke se selo. Go kaone gore motho a ntule go e na le go ntlhaba ka mantšu.”
Go phaelwa ka thoko. Haley wa nywaga e 18 o re: “
Bana bao ke tsenago le bona sekolo ba ile ba thoma go nkatoga. Ka mehla ba be ba dira eka ga go moo nka dulago gona ka nako ya matena gore ke se ke ka dula le bona. Ngwaga o ile wa fela ke eja ke nnoši e bile ke lla.”
Go hlaselwa Inthaneteng. Daniel wa nywaga e 14 o re: “
Ka go ngwala feela dilo di se kae khomphutheng, o ka senya motho yo mongwe leina, goba wa mo hlafišetša le bophelo. Se se kwagala e ka ke go feteletša eupša se ka direga!” Go hlaselwa Inthaneteng go akaretša go romela dinepe goba mantšu a gobogilego ka founo.
Ke ka baka la’ng batho ba bangwe e le bomphenyašilo?
A ke a mangwe a mabaka a tlwaelegilego.
Bona ka bobona ba kile ba hlaselwa ke bomphenyašilo. Lesogana leo le bitšwago Antonio le dumela gore: “
Ke be ke šetše ke tennwe ke go tlaišwa ke dithaka tša ka moo ke ilego ka thoma go tlaiša ba bangwe gore ke swane le dithaka tša ka. Ka morago ke ile ka lemoga gore ruri seo ga se sa loka!”
Ga ba na mehlala e mebotse. Jay McGraw o ngwadile ka pukung ya gagwe ya Life Strategies for Dealing With Bullies gore: “
Gantši bafsa bao e lego bomphenyašilo ba swara ba bangwe . . . ka mokgwa woo ba bonago batswadi ba bona, bana babo bona goba batho ba bangwe ka lapeng ba swara ba bangwe ka gona.”
Ba itira dinkgwete—mola e le mafšega. Barbara Coloroso o ngwadile ka pukung ya gagwe ya The Bully, the Bullied, and the Bystander gore: “
Bana bao ba tlaišago ba bangwe ba ikwa eka ke dinkgwete e le go fihla bohloko le bofšega bja bona.”
Ke bomang bao gantši ba hlaselwago ke bomphenyašilo?
Botšhikanoši. Bafsa bao ba sa tlwaelanego le ba bangwe ba itira majelathoko ke moka ba hlaselwa gabonolo ke bomphenyašilo.
Bafsa bao ba lebelelwago ba sa swane le ba bangwe. Bafsa ba bangwe ba hlaselwa ke bomphenyašilo ka baka la ponagalo ya bona, morafo, bodumedi goba bogole bja bona—goba selo se sengwe le se sengwe seo se ka kgahlago mphenyašilo.
Bafsa bao ba sa ikholofelego. Bomphenyašilo ba kgona go bona ge motho a sa ikholofele. Batho ba mohuta wo ba hlaselwa gabonolo ka gobane gantši ga ba kgone go itwela.
O ka dira’ng ge o tlaišwa ke bomphenyašilo?
Thekga ditho. Kgarebe e bitšwago Kylie e re: “
Bomphenyašilo ba nyaka go ipona ba kgonne go go nyamiša. Ge o ka thekga ditho, ba nolega moko.” Beibele e re: “
Yo bohlale o thekga ditho go fihla mafelelong.”—Diema 29:11.
O se ke wa itefeletša. Go itefeletša ga go rarolle boemo eupša go a bo gakatša. Beibele e re: “
Le se ke la bušetša bobe ka bobe go motho.”—Baroma 12:17; Diema 24:19.
O se itsenye mathateng. Ge e ba go kgonega, phema batho le maemo ao a ka dirago gore o hlaselwe ke bomphenyašilo.—Diema 22:3.
Ba arabe ka tsela yeo ba bego ba sa e letela. Beibele e re: “
Karabo ge e le boleta e phohliša pefelo.”—Diema 15:1.
Itshegele. Ka mohlala, ge mphenyašilo a re o nonne, o ka dumela ka gore: “
O a rereša, ke nagana gore motho o swanetše go thoma go fokotšanyana!”
Itshepelele. Nora wa nywaga e 19 o re: “
Go ikhomolela go bontšha gore o godile le gore o bohlale go feta motho yo a go tlaišago. Go bontšha gore o kgona go itshwara, e lego selo seo se palelago mphenyašilo yoo.”
Katanela go ikholofela. Kgarebe e bitšwago Rita e re: “
Bomphenyašilo ba kgona go bona ge o tšhogile gomme ba ka diriša sebaka seo go dira gore le ka mohla o se sa ikholofela.”
Botša motho yo mongwe. Go ya ka nyakišišo e nngwe, mo e ka bago ka godimo ga seripa sa batho bao ba tlaišwago ke bomphenyašilo Inthaneteng ga ba botše batho ba bangwe seo se diregago, ba ka ba ba jewa ke dihlong (kudukudu ge e le bašemanyana) goba ba tšhaba gore batho bao ba tla itefeletša. Eupša o se lebale gore bomphenyašilo ba a thaba ge ba sa utollwe. Go botša batho ba bangwe ke mogato wa pele wa go hwetša thušo.


text:
Nka Rapelela Eng?
Karabo ya Beibele
Bjalo ka ge go bontšhitšwe ka Beibeleng, o ka rapelela selo le ge e le sefe seo se dumelelanago le thato ya Modimo. “
Go sa šetšwe seo re se kgopelago go ya ka thato ya Modimo, Modimo o a re kwa.” (1 Johane 5:14) Na o ka rapelela dilo tšeo di go tshwenyago? Ee. Beibele e re: “
Tšhollang dipelo tša lena le le pele ga [Modimo].”—Psalme 62:8.
Mehlala ya dilo tšeo o ka di rapelelago
Kgopela go ba le tumelo go Modimo.—Luka 17:5.
Moya o Mokgwethwa, goba matla a šomago a Modimo, go go thuša go dira se se lokilego.—Luka 11:13.
Matla a go kgotlelela mathata le go ganetša diteko.—Bafilipi 4:13
Khutšo goba go theoša maswafo.—Bafilipi 4:6, 7.
Bohlale bja go dira diphetho tše dibotse.—Jakobo 1:5.
Thušo ya go hwetša dinyakwa tša letšatši le letšatši.—Mateo 6:11.
Tebalelo ya dibe.—Mateo 6:12.


text:
BAFSA BA A BOTŠIŠA
Nka Dira’ng ge ke Gobošwa ka Thobalano?
Go gobošwa ka thobalano ke’ng?
Go gobošwa ka thobalano go akaretša mohuta o mongwe le o mongwe wa thobalano wo o sa o nyakego—go akaretša go kgwathwa le dipolelwana tša thobalano. Eupša ka dinako tše dingwe go ka ba thata go bona phapano magareng ga metlae, go bapala ka lerato le go gobošwa ka thobalano.
Na o tseba phapano magareng ga tšona? Diriša molekwana wa go gobošwa ka thobalano wo re o dirilego gomme o hwetše dikarabo!
Ka maswabi, go gobošwa ka thobalano ga go kgaotše ge o fetša sekolo. Lega go le bjalo, ge o ka ba le sebete le bokgoni bja go lebeletšana le go gobošwa ka thobalano gona bjale, o tla kgona go lebeletšana le go gobošwa ka thobalano mohla o šoma. E bile o ka kgona go emiša motho yo a tlwaetšego go goboša batho ka thobalano pele a gobatša ba bangwe!
Nka dira’ng ge ke gobošwa ka thobalano?
O ka kgona go thibela go gobošwa ka thobalano ge o tseba gore ge e le gabotse seo ke eng le kamoo o ka lebeletšanago le sona ka gona! Ela hloko maemo a mararo le kamoo o ka lebeletšanago le bjo bongwe le bjo bongwe bja ona.
BOEMO:
“
Ge ke le mošomong, banna ba bangwe bao ba bego ba mpheta ka bogolo ba be ba dulela go mpotša gore ke yo mobotse gomme ba re ba duma gore nkabe e le ba banyenyane ka nywaga e 30. Yo mongwe o ile a ba a sepela ka morago ga ka gomme a dupelela moriri wa ka!”—Tabitha wa nywaga e 20.
Tabitha a ka nagana gore: ‘Ge nka mo hlokomologa gomme ka kgotlelela boemo bjo, mohlomongwe o tla kgaotša.’
Lebaka leo seo se ka se thušego: Ditsebi di re ge batho bao ba gobošwago ka thobalano ba ka hlokomologa seo, gantši se tšwela pele gomme sa mpefala.
Gona leka se: Ipolelele gomme ka moya o boleta eupša o tiišitše ka ganong, o botše mogoboši gore o ka se kgotlelele mantšu goba boitshwaro bja gagwe. Taryn wa nywaga e 22 o re: “
Ge motho yo mongwe a ka nkgwatha ka tsela e gobogilego, ke a retologa gomme ka mmotša gore e be la mafelelo. Seo gantši se tšhoša masogana.” Ge e ba mogoboši a phegelela, tia gomme o se ngale. Ge Beibele e eletša ka go kgomarela ditekanyetšo tše di phagamego tša boitshwaro, e re: “
Tia, bontšha gore o godile gomme o be le sebete.”—Bakolose 4:12, The New Testament in Contemporary Language.
Go thwe’ng ge e ba motho yo a go gobošago a go tšhošetša ka gore o tla go gobatša? Ge go le bjalo, o se ke wa mo tšhošetša. Itshepelele ka pela kamoo go ka kgonegago gomme o tsome thušo ya motho yo mogolo yo o mmotago.
BOEMO:
“
Ge ke be ke le mphatong wa bone, banenyana ba babedi ba ile ba nkgoga ge ke be ke iphetela. Yo mongwe wa bona o be a ratana le banenyana gomme o be a nyaka go ratana le nna. Le ge ke ile ka gana, ba ile ba tšwele pele go nkgoboša ka mehla ge re fetoša diklase. Ka letšatši le lengwe ba ile ba ba ba nkgorometša ka thulana le leboto!”—Victoria wa nywaga e 18.
Victoria a ka nagana gore: ‘Ge nka botša motho yo mongwe ka se, ba bangwe ba tla nagana gore ke lefšega, mohlomongwe ba ka se nkgolwe.’
Lebaka leo go nagana ka tsela yeo go bego go ka se thuše: Ge o ka se botše motho, mogoboši a ka tšwela pele gomme a ba a goboša le ba bangwe.—Mmoledi 8:11.
Gona leka se: Nyaka thušo. Batswadi le barutiši ba ka go thuša gore o thibele go gobošwa. Go thwe’ng ge e ba batho bao o ba botšago ba tšeela taba ya gago fase? Leka se: Nako le nako ge o gobošwa, ngwala fase ditaba ka botlalo. Ngwala letšatši, nako le lefelo leo seo se diragetšego go lona, gotee le seo mogoboši a se boletšego. Ke moka o nee motswadi goba morutiši kopi ya seo o se ngwadilego. Batho ba bantši ba tšeela godimo taba e ngwadilwego go feta ge ba ekwa ka molomo.
BOEMO:
“
Ke be ke tloga ke tšhaba mošemane yo mongwe yo a bego a bapala rugby. E be e le yo motelele kudu e bile e le senatla sa go imela dikhilograma tše 135! O be a ipoditše gore ka letšatši le lengwe o tla robala le nna. O be a dulela go ntlaiša—a ntlaiša ngwaga ka moka. Ka letšatši le lengwe ke ile ka ikhwetša ke šetše le yena feela ka klaseng gomme o ile a thoma go mpatamela. Ke ile ka taboga ka kitimela mojako.”—Julieta wa nywaga e 18.
Julieta a ka nagana gore: ‘E fo ba e le mokgwa wa bašemanyana.’
Lebaka leo seo se ka se thušego: Motho yo a go gobošago a ka se fetoše mokgwa wa gagwe ge batho ka moka ba ka nagana gore seo a se dirago ga se phošo.
Gona leka se: Gana teko go ena le go e tšea ga bohwefo goba go myemyela. Goba kgonthišetša gore tsela yeo o arabelago ka yona—go akaretša le ponagalo ya gago ya sefahlego—e bontšha motho yo a lekago go go goboša gore ya gagwe taba ga o e tšee.
Ke be nka dira’ng?
KANEGELO YA KGONTHE 1:
“
Ga ke rate go swara batho makgwakgwa. Ka gona le ge masogana a be a leka go nkgoboša, ke be ke a botša gore a kgaotše—eupša ke be ke sa tiiše ka ganong gomme gantši ke be ke myemyela ge ke bolela le ona. A be a nagana gore ke bapala ka lerato.”—Tabitha.
Ge nkabe o le Tabitha, o be o tla lebeletšana bjang le batho bao ba go gobošago? Gona ka baka la’ng?
Ke’ng seo se ka dirago gore motho yo a go gobošago a nagane gore o bapala ka lerato?
KANEGELO YA KGONTHE 2:
“
Se se thomile ge bašemane ba bangwe ba bolela mantšwana a mmalwa a go tšwa tseleng ge ke be ke le ka klaseng ya go ithuta tša maphelo. Ke ile ka ba hlokomologa ka dibeke tše mmalwa, eupša dilo di ile tša mpefala. Bašemane ba ba ile ba thoma go dula kgauswi le nna gomme ba nkgokarela. Ke ile ka ba kgorometša eupša ba se kgaotše. Mafelelong, yo mongwe wa bona o ile a nnea pampišana e nago le molaetša o gobogilego. Ke ile ka e iša go morutiši. Mošemane yoo o ile a rakwa sekolong. Ke ile ka lemoga gore nkabe ke ile ka ya go morutiši go tloga mathomong!”—Sabina.
O nagana gore ke ka baka la’ng Sabina a ile a kgetha go se ye go morutiši di sa tloga fase? Na o nagana gore o dirile phetho e botse? Gona ka baka la’ng?
KANEGELO YA KGONTHE 3:
“
Mošemane yo mongwe o ile a ya go moratho wa ka e lego Greg ge a be a le ka ntlwaneng. Mošemane yoo o ile a batamela Greg kudu gomme a re: ‘Ntshune.’ Greg o ile a gana, eupša mošemane yoo a se kgaotše. Ge e le gabotse, Greg o ile a swanelwa ke go mo kgorometša.”—Suzanne.
Na o nagana gore Greg o be a gobošwa ka thobalano? Gona ka baka la’ng?
O nagana gore ke ka baka la’ng bašemane ba bangwe ba dikadika go ikemela ge ba gobošwa ka thobalano ke bašemane ba bangwe?
Na o dumelelana le tsela yeo Greg a ilego a lebeletšana le boemo bjo? Wena o be o tla dira’ng?


text:
Beibele e Re’ng ka Manyalo a Batho ba Merafo e sa Swanego?
Karabo ya Beibele
Modimo o amogela lenyalo la monna le mosadi bao ba tšwago merafong e sa swanego ka gobane merafo ka moka e a lekana go yena. Beibele e re: “Modimo o swara yo mongwe le yo mongwe ka go swana . . . , go sa šetšwe gore ke wa morafo ofe.”—Ditiro 10:34, 35, Good News Translation.
Ela hloko e mengwe ya melao ya motheo ya Beibele yeo e bolelago ka lenyalo gotee le go lekana ga merafo.
Merafo ka moka e tšwa felo gotee
Batho ka moka ba tšwa go motho wa pele e lego Adama le mosadi wa gagwe Efa, yoo Beibele e mmitšago “mmago motho yo mongwe le yo mongwe yo a phelago.” (Genesi 3:20) Ka lebaka leo, Beibele e bolela ka Modimo gore: “Go tšwa mothong o tee o dirile setšhaba se sengwe le se sengwe sa batho.” (Ditiro 17:26) Go sa šetšwe gore batho ke ba morafo ofe, ka moka ke karolo ya lapa letee. Lega go le bjalo, go thwe’ng ge e ba moo o dulago gona go tlwaelegile go kgetholla batho ka morafo goba ka maemo?
Batho ba bohlale ba a ‘rerišana’
Gaešita le ge Modimo a amogela lenyalo la batho ba merafo e sa swanego, ga se batho ka moka bao ba le amogelago. (Jesaya 55:8, 9) Ge e ba o nyaka go nyala motho wa morafo o mongwe, wena le motho yoo o tlago go nyalana le yena le swanetše go ahlaahla dipotšišo tše di latelago:
Le tla lebeletšana bjang le kgateletšo yeo le ka e hwetšago setšhabeng goba go ba lapa?
Le tla thuša bjang bana ba lena go lebeletšana le kgethollo ya semorafo?
Go ‘rerišana’ ka tsela ye go ka le thuša go ba le lenyalo leo le atlegilego.—Diema 13:10; 21:5.


text:
MOROKAMI JULY 2014
Ke ka Baka la Eng Dilo tše Mpe di Diragalela Batho ba go Loka?
Na ke Modimo yo a ikarabelago? Na ke Karma? Na go na le tsela yeo re ka hlakodišwago tlaišong le bokgopong?
Dilo tše Mpe di a Ata!
Ge e ba Modimo ramatlaohle a le gona, ke ka baka la’ng a sa šireletše batho ba go loka dilong tšeo di ba tlaišago?
Dilo tše Mpe di Diragalela Batho ba go Loka
—Ka Baka La’ng?
Beibele e nea mabaka a mararo ao a bakago tlaišego bathong.
Seo Modimo a Tlago go se Dira ka Bobe
Na kgopolo ya go phela lefaseng leo dilo tše mpe di ka se sa hlwago di diragalela batho ba go loka e a go kgahla?
Ga go Moo ke Bego ke Eya Gona Ntle le Sethunya sa ka
Annunziato Lugarà o be a le sehlopheng se šoro sa disenyi, eupša go etela Holong ya Mmušo go fetotše bophelo bja gagwe.
O Swanetše go Laya Bana ba Gago Bjang?
Beibele e hlalosa dikarolo tše tharo tša go nea tayo ka tsela e holago.
Na o be o Tseba?
Baagi ba dikepe ba mehleng ya bogologolo ba be ba thiba dikepe tša bona bjang gore di se tsene meetse? Dihlapi di be di bolokwa bjang mehleng ya bogologolo?
Na o ka Bona Modimo yo a sa Bonagalego?
Ithute kamoo o ka dirišago “mahlo a pelo ya gago.”
Dipotšišo tša Beibele di a Arabja
Na thapelo ke tsela feela ya go kgopela thušo?
Dihlogo tše Dingwe tša Inthaneteng
Na Dikotsi tša Tlhago ke Kotlo e Tšwago go Modimo?
Ela hloko dintlha tše tharo tšeo di hlaolago dikahlolo tša Modimo tšeo di begilwego ka Beibeleng.


text:
Thuto 11
Ke ka Baka la Eng re Eya Dikopanong tše Dikgolo?
Ke ka baka la’ng batho ba ba bonagala ba thabile gakaakaa? Ba tlile go e nngwe ya dikopano tša rena. Go swana le bahlanka ba Modimo ba nakong e fetilego, bao ba bego ba laetšwe gore ba bokane gararo ka ngwaga, re fagahlela go bokana gotee ka dihlopha tše dikgolo. (Doiteronomio 16:16) Ngwageng o mongwe le o mongwe, re na le dikopano tše tharo: kopano ya letšatši le le kgethegilego, kopano ya tikologo ya matšatši a mabedi le kopano ya selete ya matšatši a mararo. Re holwa bjang ke dikopano tše?
Di matlafatša borwarre bja rena bja Bokriste. Go fo etša ge Baisiraele ba be ba thabela go tumiša Jehofa “gare ga mašaba a phuthegilego,” le rena re thabela go mo rapela re le gotee dikopanong tše kgethegilego. (Psalme 26:12; 111:1) Dikopano tše di re nea sebaka sa go kopana le go gwerana le Dihlatse tše di tšwago diphuthegong tše dingwe goba tše di tšwago dinageng tše dingwe. Mosegare, re ipshina ka go ja gotee lefelong la kopano, e lego seo se tlaleletšago moyeng wa bogwera wa ditiragalo tše tšeo di agago moyeng. (Ditiro 2:42) Ge re le moo re iponela lerato leo le kopanyago “mokgatlo wohle wa bana babo rena” lefaseng.—1 Petro 2:17.
Di re thuša go dira tšwelopele ya moya. Baisiraele le bona ba be ba holwa ke ge ba “kwešišitše mantšu” a Mangwalo ao ba bego ba a hlathollelwa. (Nehemia 8:8, 12) Le rena re tšeela godimo thuto ya Beibele yeo re e hwetšago dikopanong tša rena. Lenaneo le lengwe le le lengwe le theilwe sehlogong se se tšerwego ka Mangwalong. Dipolelo tše di kgahlišago, ditšhiedišano le ditiragatšo di re ruta kamoo re ka dirago thato ya Modimo ka gona bophelong bja rena. Re kgothatšwa ke go kwa diphihlelo tša bao ba lebeletšanago ka katlego le tlhohlo ya go phela bophelo bja Bokriste mehleng ye e thata. Dikopanong tša selete, diterama tše di bapalwago di phediša dikanegelo tša ka Beibeleng le go re ruta dithuto tše holago. Kopanong e nngwe le e nngwe, go kolobetšwa bao ba nyakago go bontšha boineelo bja bona go Modimo.
Ke ka baka la’ng dikopano e le ditiragalo tše di thabišago?
O ka holega bjang ka go ya kopanong?


text:
THUŠO BAKENG SA LAPA | GO GODIŠA NGWANA
Kamoo o ka Lebeletšanago le Nako ya go ba le Matepe
TLHOHLO
Ge ngwana wa gago wa nywaga e mebedi a ferekane, o a goeletša, a kibakiba fase gomme a itahlela fase. O ipotšiša gore: ‘Na ngwan’aka o phetše gabotse? Na o dira matepe ka gobane ke sa dire dilo gabotse? Na o tla ka a lahla mokgwa wo?’
O ka kgona go thuša ngwana wa gago wa nywaga e mebedi go fetoša mokgwa wa gagwe. Lega go le bjalo, thoma ka go ela hloko lebaka la gore a dire matepe.
LEBAKA LA GO DIREGA GA SEO
Bana ba banyenyane ga ba kgone go laola maikwelo a bona. Seo ka bosona se ka dira gore ngwana wa gago a fele a tepelela. Eupša ga go felele moo.
Nagana ka phetogo yeo ngwana a lebanago le yona ge a na le nywaga e ka bago e mebedi. Ge a sa tšwa go belegwa, batswadi ba gagwe ba be ba mo direla dilo tšohle. Ka mohlala, ge a be a lla, ba be ba etla ba kitima. Ba ipotšiša gore, ‘Na ngwana yo o a babja? Na o nyaka dijo? Na o nyaka go homotšwa? Na o nyaka go fetošwa mongato?’ Batswadi ba be ba dira se se nyakegago go kaonefatša boemo. Seo se be se lokile ka gobane ngwana o ithekgile ka mo go feletšego ka batswadi ba gagwe.
Lega go le bjalo, ge ngwana a na le nywaga e ka bago e mebedi, o thoma go lemoga gore batswadi ga ba sa mo direla tšohle tšeo a di nyakago. Ge e le gabotse, go e na le gore bona ba direle ngwana seo a se nyakago, ba letela gore ngwana a dire seo bona ba se nyakago. Ga bjale dilo di fetogile, eupša ngwana wa nywaga e mebedi a ka no se amogele diphetogo ka ntle le go itwela—mohlomongwe ka go dira matepe.
Ge nako e dutše e eya, gantši ngwana o thoma go kwešiša gore batswadi ba gagwe ga se feela bahlokomedi ba gagwe eupša gape ke bahlahli ba gagwe. Mohlomongwe a ka thoma go bona gore o swanetše go ‘kwa batswadi ba gagwe.’ (Bakolose 3:20) Ge boemo bo sa le bjalo, ngwana a ka leka go se fele pelo ga batswadi ba gagwe kamoo a ka kgonago ka gona ka go tepelela a sa fetše.
SEO O KA SE DIRAGO
Eba le kwešišo. Ngwana wa gago ga se mothwana yo mogolo. Go se be le phihlelo ya go swaragana le maikwelo a gagwe go ka dira gore a feteletše dilo ge a ferekane. Leka go bona dilo go ya ka pono ya gagwe.—Molao wa motheo wa Beibele: 1 Bakorinthe 13:11.
Dula o theošitše maswafo. Ge ngwana wa gago a dira matepe, go ka se thuše ge o ka galefa. Go fihla bokgoleng bjoo bo kgonegago, hlokomologa matepe ao gomme o se ke wa tšeega maikwelo. Go gopola lebaka la go direga ga matepe go tla go thuša gore o dule o theošitše maswafo.—Molao wa motheo wa Beibele: Diema 19:11.
O se ke wa fetofetoga. Ge o nea ngwana wa gago selo se sengwe le sengwe seo a se nyakago, go na le kgonagalo ya gore a dire matepe nakong e tlago ge a nyaka se sengwe. Boledišana le ngwana wa gago o theošitše maswafo gomme o mmontšhe gore o tiišitše ka seo o se bolelago.—Molao wa motheo wa Beibele: Mateo 5:37.
Go gopola lebaka la go direga ga matepe go tla go thuša gore o dule o theošitše maswafo
O se ke wa fela pelo. O se ke wa letela gore matepe a fele ka bjako, kudukudu ge e ba o be o tlwaeditše ngwana wa gago gore o tla hwetša seo a se nyakago ge e ba a tepelela. Lega go le bjalo, ge e ba o dira dilo gabotse gomme o dula o tsepame, mohlomongwe matepe a ka fokotšega. Mafelelong, a tla felela sa ruri. Beibele e re: “Lerato ga le fele pelo.”—1 Bakorinthe 13:4.
Leka le go dira se se latelago:
Ge matepe a thoma, swara ngwana wa gago (ge e ba go kgonega) gomme o mo thibele go dira seo a nyakago go se dira eupša o sa mo gobatše. O se ke wa mo kgadimola. Mo lete go fihlela a homola. Mafelelong, ngwana o tla lemoga gore matepe ga se a mo hola ka selo.
Eba le lefelo leo o ka beago ngwana wa gago ge a dira matepe. Mmotše gore a ka tšwa ge a theošitše maswafo, gomme o mo tlogele ka moo.
Ge ngwana wa gago a dira matepe le le gare ga batho, mo tloše moo a bonwago ke batho. O se ke wa ineela ka gobane a itira sebogwa. Ge o ka ineela, ngwana wa gago o tla ba le kgopolo ya gore ge a dira matepe, o tla hwetša selo le ge e le sefe seo a se nyakago.


text:
MAY 15, 2014 | DITABA TŠA LEFASE KA BOPHARA
Dihlatse tša Jehofa di Tsebiša ka Dikopano tša Tšona tša Ditšhabatšhaba
NEW YORK—Dihlatse tša Jehofa di tsebišitše ka dikopano tša tšona tša ditšhabatšhaba tša matšatši a mararo tšeo di tlago go ba ditoropong tše mmalwa go dikologa lefase go thoma ka June 2014 go ba go fihla ka January 2015. Dikopano tše di tla thoma kua United States gomme tša tšwela pele Australia, Ecuador, Engelane, Jeremane, Gerika, Mexico, Korea Borwa le Zimbabwe. Dikopano tše tša ditšhabatšhaba di tla swarwa ka nako e tee le dikopano tša selete tšeo Dihlatse di bago le tšona ngwaga le ngwaga gomme di tla swarwa mafelong a manyenyane.
Dikopanong tše tša ditšhabatšhaba go tla ba le baeng bao ba tšwago dinageng tše dingwe gotee le baromiwa bao ba tla bago ba etela dinaga tša gabo bona. J. R. Brown yo e lego mmoleledi wa Dihlatse tša Jehofa ntlong kgolo ya tšona ya lefase ka bophara kua Brooklyn, New York o bolela gore: “Dikopano tša rena tša ditšhabatšhaba e tla ba ditiragalo tše kgahlišago kudu le tše kgethegilego tšeo o ka bago go tšona. Re nagana gore batho ka kakaretšo ba tla thabela dikopano tše le rena ge re dutše re bokane mmogo re le malapa le bagwera go tlo theetša mananeo a thabišago kudu.”
Sehlogo sa kopano ye se re: “Tšwelang Pele le Tsoma Mmušo wa Modimo Pele!” Mna. Brown o hlalosa gore “lenaneo le tla bolela kudu ka taba yeo e lego sehlogo sa Beibele gotee le ditumelo tše pedi tšeo e lego tša bohlokwahlokwa go Dihlatse tša Jehofa e lego: Mmušo wa Modimo o hlomilwe ka 1914 le gore Jesu Kriste ke Kgoši ya Mmušo wo. Ruri kopano ye e swaya mengwaga e lekgolo ya Mmušo wa Modimo.”
Dihlatse di itokišeletša go kgatha tema lesolong la lefase ka bophara la go laletša batho gore ba be gona dikopanong tša selete tikologong ya gabo tšona. Go etša ge go dirwa dibokeng tša Dihlatse, go tsenwa mahala e bile ga go tšewe koleke.
Dinako tša maleba le mafelo a dikopano tša 2014 tša matšatši a mararo tša “Tšwelang Pele le Tsoma Mmušo wa Modimo Pele!” di hwetšagala Wepesaeteng ya semmušo ya Dihlatse tša Jehofa ya, jw.org. Boraditaba ba ka ikgokaganya le ofisi ya lekala ya Dihlatse tša Jehofa go tseba lefelo la kopano ya tikologong ya bona gotee le ge e ba ba nyaka go ngwala ka kopano.
Ba Ditaba:
Bakeng sa Ditšhabatšhaba: J. R. Brown, Ofisi ya Boditšhabatšhaba, mogala +1 718 560 5000


text:
JUNE 4, 2014 | DITABA TŠA LEFASE KA BOPHARA
Dihlatse di Thoma Dikopano tša Ditšhabatšhaba
NEW YORK—Ka Labohlano mesong June 6, 2014, kopano ya mathomo ya matšatši a mararo ya ditšhabatšhaba ya Dihlatse tša Jehofa ya “Tšwelang Pele le Tsoma Mmušo wa Modimo Pele!” e tla thoma Ford Field kua Detroit, Michigan, USA. Dikarolo tše dingwe tša lenaneo le di tla gašwa mafelong a mangwe kua Arizona, California, Florida, Illinois, Missouri, New Jersey le North Carolina gomme di tla fetolelwa ka Sealbania, Sekorea, Sepolishi le Sepotokisi.
J. R. Brown, mmoleledi wa Dihlatse tša Jehofa ntlongkgolo ya tšona ya lefase ka bophara, kua New York, o re: “Dibeke tše tharo tše di fetilego, Dihlatse kua Detroit le mafelong ao a tlago go kgokaganywa ka bidio di ile tša kgatha tema lesolong la go laletša baagišani ba tšona gore ba be gona tiragalong ye e bohlokwa kudu. Kua Detroit, re letetše mašabašaba a ka bago a 45 000, ao a akaretšago baeng ba fetago 2 000 ba tšwago Australia, Canada, Jeremane le Taiwan.”
Selemong ka moka, Dihlatse kua United States di tla ba le dikopano tša ditšhabatšhaba tše 16 mapatlelong a magolo ao a lego ditoropong tše 10. Mafelong a mangwe lenaneo ka moka goba dikarolo tše dingwe di tla ba ka Sealbania, Polelo ya Diatla ya Amerika, Arabia, Searmenia, se-Canton, se-Chuuke, Sefora, Segerika, se-Creole sa Haiti, Sehindi, Seiloko, Seindonesia, SetaIiana, Sejapane, Sekorea, Semandarin, Semarshall, Seperesia, Sepolishi, Seromania, Serussia, Sesamoa, Sepanishi, Setagalog, Setwi le Sevietnam. Go thoma ka June 2014 go ba go fihla ka 2015, Dihlatse di tla ba le dikopano tša ditšhabatšhaba kua Australia, Ecuador, Engelane, Jeremane, Gerika, Mexico, Korea Borwa le Zimbabwe.
Ba Ditaba:
Bakeng sa Ditšhabatšhaba: J. R. Brown, Ofisi ya Boditšhabatšhaba, mogala +1 718 560 5000


text:
Batho ba Hwetša Dibeibele ka Segagabo Bona
Dihlatse tša Jehofa di aba Beibele ya Phetolelo ya Lefase le Lefsa ya Mangwalo a Makgethwa go yo mongwe le yo mongwe yo a nyakago go e bala.
Gaešita le ge mekgatlo e fapafapanego ya Beibele e gatišitše Dibeibele tše dibilione ka diphetolelo tše dintši, bodiidi le kgethollo tšeo di lego bodumeding di thibela batho ba bantši go hwetša Beibele ka maleme a gabo bona. Dihlatse tša Jehofa tšona di aba Phetolelo ya Lefase le Lefsa ka maleme a ka godimo ga a 115.
Ela hloko mehlala ye:
Rwanda: Silvestre le Venantie bao ba nago le bana ba bane ba hlalosa gore: “Ka ge re diila kudu, re be re sa kgone go rekela yo mongwe le yo mongwe Beibele ka mo gae. Gona bjale, yo mongwe le yo mongwe o na le Beibele ya Phetolelo ya Lefase le Lefsa ka Sekinyarwanda gomme re e bala re le gotee letšatši le letšatši.”
Moruti wa kereke ya Anglican nageng yeo o itše: “Ye ke Beibele yeo ke kgonago go e kwešiša. E phala Dibeibele ka moka tšeo nkilego ka di bala. Dihlatse tša Jehofa di tloga di rata batho!”
Democratic Republic of the Congo: Dikereke tše dingwe di be di gana go rekišetša Dihlatse tša Jehofa Dibeibele tša Selingala, e lego leleme leo le bolelwago ke batho ba bantši nageng yeo.
Ka gona, ga go makatše gore ga e sa le Phetolelo ya Lefase le Lefsa e lokolotšwe ka Selingala, Dihlatse tša Congo di ile tša diriša Beibele ye ka mafolofolo le go e aba ka phišego. Ge e le gabotse, batho ba bantši ba thabetše Beibele ye ya Phetolelo ya Lefase le Lefsa kudu moo e lego gore ge e be e lokollwa kopanong ya Dihlatse tša Jehofa, maphodisa ao a bego a le gona moo a ile a ema laeneng gore a ikhweletše Dibeibele.
Fiji: Dibeibele tša Sefiji di tura kudu moo e lego gore nakong e fetilego Dihlatse tša Jehofa tše dintši di be di diriša Beibele ya Phetolelo ya Lefase le Lefsa ya Seisemane. Lega go le bjalo, ka 2009 batho ba Fiji ba ile ba hwetša Phetolelo ya Lefase le Lefsa ya Mangwalo a Bakriste a Segerika (Testamente e Mpsha) ka segagabo bona.
Monna yo mongwe o be a kgahlilwe kudu ke go kwagala ga Phetolelo ya Lefase le Lefsa ka Sefiji moo a ilego a kgopela kopi. Lega go le bjalo, Dihlatse tša lefelong leo di ile tša hlalosa gore o be a swanetše go leta kgwedi pele Dibeibele di ka romelwa toropong yeo. Ka ge monna yoo a be a se a ikemišetša go leta nako e telele gore a hwetše Beibele, o ile a dumela go sepela dikhilomithara tša ka godimo ga tše 35 go yo gahlana le Hlatse e nngwe yeo e bego e tla mo nea Phetolelo ya Lefase le Lefsa. Monna yoo o itše: “Phetolelo ye e phala yeo gantši re e dirišago. E a kwagala e bile e kwešišega gabonolo.”
Malawi: Ka morago ga gore Davide a thome go ithuta Beibele le Dihlatse tša Jehofa, ditho tša mokgatlo wa kereke ya Baptist ya lefelong leo di ile tša ya legaeng la gagwe gomme tša mo amoga Beibele yeo di bego di mo neile yona. Ka gona, go lokollwa ga Phetolelo ya Lefase le Lefsa ka Sechewa e be e le selo seo Davide e bego e le kgale a se letetše.
Ka ge Dibeibele di tura kudu Malawi, Davide o be a ipotšiša gore a ka hwetša bjang Beibele. Eupša ge a be a newa kopi ya Phetolelo ya Lefase le Lefsa o itše: “Ga bjale ke na le Beibele e kaone go feta yeo ke bego ke na le yona!”
Nywaga ya ka godimo ga e 60 e fetilego ge karolo ya mathomo ya Phetolelo ya Lefase le Lefsa ka Seisemane e be e lokollwa kua kopanong ya New York City, batheetši ba ile ba kgothaletšwa gore: “E baleng. Ithuteng yona . . . E neeng ba bangwe.” E le go fihlelela seo, Dihlatse tša Jehofa di gatišitše dikopi tša ka godimo ga tše dimilione tše 175 tša Phetolelo ya Lefase le Lefsa. Go feta moo, gona bjale o ka bala Beibele Inthaneteng ka maleme a e ka bago a 50.


text:
Na Dihlatse tša Jehofa di na le Beibele ya Tšona?
Dihlatse tša Jehofa di dirišitše diphetolelo tše di fapafapanego tša Beibele ge di dutše di ithuta. Lega go le bjalo, malemeng ao Beibele ya Phetolelo ya Lefase le Lefsa ya Mangwalo a Makgethwa e hwetšagalago ka ona, re rata go e diriša ka baka la go diriša ga yona leina la Modimo, go nepagala ga yona le go kwagala ga yona.
Go diriša ga yona leina la Modimo. Bagatiši ba bangwe ba Beibele ba paletšwe ke go godiša mongwadi wa yona. Ka mohlala, phetolelo e nngwe ya Beibele e lokeleditše batho ba 70 bao ba kgathilego tema go e tšweletšeng. Eupša yona Beibeleng yeo, go ntšhitšwe leina la Mongwadi wa yona—Jehofa Modimo—ka mo go feletšego!
Go fapana le Dibeibele tše dingwe, Phetolelo ya Lefase le Lefsa e bušeditše leina la Modimo ditemaneng tše dikete moo le bego le tšwelela go tšona mathomong, mola komiti yeo e tšweleditšego phetolelo yeo e sa nyake go tsebja.
Go nepagala ga yona. Ga se diphetolelo ka moka tšeo di fetišago molaetša wa maleba woo o bego o le ka Beibeleng. Ka mohlala, phetolelo e nngwe e fetoletše Mateo 7:13 ka mokgwa wo: “Tsenang ka kgoro e pitlaganego, ka baka la gore kgoro e yago heleng e bulegile le tsela yeo e yago gona e bonolo.” Eupša ge go be go ngwalwa Beibele, go ile gwa dirišwa lentšu go “tshenyego” e sego “hele.” Mohlomongwe bafetoledi ba dirišitše lentšu “hele” ka ge ba dumela gore batho ba kgopo ba tla tlaišwa ka mo go sa felego mollong wa dihele. Eupša kgopolo yeo ga e thekgwe ke Beibele. Lega go le bjalo, Phetolelo ya Lefase le Lefsa e balega ka mo go nepagetšego ka gore: “Tsenang ka kgoro e tshesane gobane tsela e išago tshenyegong e petleke e bile e phatlaletše.”
Go kwagala ga yona. Phetolelo e kaonekaone ga se ya swanela go ba e nepagetšego feela eupša gape e swanetše go kwagala, go balega gabonolo le go kwešišega. Ela hloko mohlala wo. Go Baroma 12:11, moapostola wa Mokriste Paulo o dirišitše polelwana yeo ge e ka fetolelwa lentšu ka lentšu e bolelago “go bela ga moya.” Ka ge polelwana yeo e sa kwagale gabotse, Phetolelo ya Lefase le Lefsa e bea temana yeo ka mokgwa wo go lego bonolo gore e kwešišege. E re Bakriste ba swanetše go ba “mafolofolo moyeng.”
Go oketša go dirišeng ga yona leina la Modimo, go nepagaleng ga yona le go kwagaleng ga yona, Phetolelo ya Lefase Lefsa e fapane kudu le diphetolelo tše dingwe: E abja mahala. Ka baka leo, dimilionemilione tša batho di kgona go bala Beibele ka maleme a gabo bona—gaešita le bao ba sa kgonego go e reka.


text:
Beibele e Re’ng ka Diswantšho tša Batho Bao ba sa Aparago? Na go Boledišana ka Thobalano Inthaneteng go Fošagetše?
Karabo ya Beibele
Beibele ga e bolele ka go lebanya ka diswantšho tša batho bao ba sa aparago, go boledišana ka thobalano Inthaneteng goba dilo tše di swanago le tšeo. Lega go le bjalo, e hlalosa ka mo go kwagalago kamoo Modimo a ikwago ka gona ka ditiro tšeo di kgothaletšago thobalano ya batho bao ba sa nyalanago goba pono e fošagetšego ka thobalano. Ela hloko ditemana tše tša Beibele:
“Ka gona bolayang mekgwa ya lefase yeo e lego dithong tša mebele ya lena, e lego bootswa, go se hlweke, kganyogo e fošagetšego ya go robala ga monna le mosadi.” (Bakolose 3:5) Go bogela diswantšho tša batho bao ba sa aparago ga go bolaye dikganyogo tše di fošagetšego, eupša go a di gakatša. Go dira gore motho a se ke a hlweka goba a šilafale mahlong a Modimo.
“Yo mongwe le yo mongwe yo a tšwelago pele a lebeletše mosadi e le gore a mo kganyoge o šetše a hlotlotše le yena pelong ya gagwe.” (Mateo 5:28) Diswantšho tša mekgwa e gobogilego ya thobalano di bjala dikgopolo tše di fošagetšego tšeo di lebišago ditirong tše di fošagetšego.
“Anke bootswa le ditšhila tša mohuta o mongwe le o mongwe goba megabaru le go bolelwa di se ke tša bolelwa gare ga lena.” (Baefeso 5:3) Ga se ra swanela go ithabiša ka go bolela ka thobalano e gobogilego, ga re sa bolela ka go e bogela goba go bala ka yona.
“Mediro ya nama e pepeneneng, yona ke bootswa, go se hlweke, . . . le dilo tša go swana le tše. Ke le lemoša e sa le pele ka dilo tše, go etša ge ke ile ka le lemoša e sa le pele, gore bao ba tlwaelago go dira dilo tše bjalo ba ka se je bohwa bja Mmušo wa Modimo.” (Bagalatia 5:19-21) Modimo o lebelela bao ba bogelago diswantšho tša batho bao ba sa aparago goba go boledišana ka thobalano Inthaneteng le founong goba go romelana melaetša ya thobalano e le go se hlweke, e lego go šilafala boitshwarong. Ge e ba re ka itlwaetša go dira dilo tše bjalo, re ka se amogelwe ke Modimo.


text:
BAFSA BA A BOTŠIŠA
Ke ka Baka La’ng o sa Swanela go Bogela Diswantšho tša Batho Bao ba sa Aparago
Na o ka kgona go itshwara gore o se di bogele?
Ge e ba o diriša Inthanete, o ka letela gore neng neng o tla kopana le diswantšho tša batho ba sa aparago. Hayley wa mengwaga e 17 o re: “Ga go nyakege gore o tsomane le diswantšho tše bjalo tšona di tla go latelela.”
Go bogela diswantšho tša batho ba sa aparago go ka leka le bao ba ikemišeditšego go di phema. Greg wa mengwaga e 18 o re: “Ke be ke ipoditše gore nka se tsoge ke di bogetše, eupša ke ile ka feleletša ke di bogetše. O ka se ipethe sehuba wa re o ka se tsoge o di bogetše.”
Lehono, diswantšho tša batho ba sa aparago di hwetšagala gabonolo go feta le ge e le neng pele. Le gona, ka ge go romelana melaetša ya thobalano ka founo go atile, bafsa ba bantši ba itirela le go phatlatlatša diswantšho tša bona ba sa apara.
Therešo e sa fetogego: O lebeletšane le tlhohlo e kgolo yeo batswadi, bomakgolo le borakgolo ba gago ba sa kago ba lebana le yona ge ba be ba lekana le wena. Potšišo e bohlokwa ke gore: Na o ka kgona go itshwara gore o se di bogele?—Psalme 97:10.
Karabo ke ee—ge e ba o kgetha go dira bjalo. Sa pele o swanetše go kgodišega gore diswantšho tše di fošagetše. Anke re eleng hloko ditaba tše sego kae tša therešo le tša maaka mabapi le sehlogo se.
Therešo le maaka
Maaka: Diswantšho tša batho ba sa aparago ga di kotsi.
Therešo: Seo diswantšho tša batho ba sa aparago di se dirago monaganong wa gago ke seo go kgoga go se dirago maswafong a gago. Di a go šilafatša. Diswantšho tše di goboša selo seo Modimo a se dirilego gore se matlafatše tlemo ya sa ruri magareng ga batho ba babedi. (Genesi 2:24) Ge nako e dutše e eya, di ka ba tša dira gore motho a se be le taba ka se se nepagetšego le se se fošagetšego. Ka mohlala, ditsebi tše dingwe di bolela gore go na le kgonagalo e kgolo ya gore banna bao ba dulelago go bogela diswantšho tše ba se be le taba ka go tlaišwa ga basadi.
Beibele e bolela ka batho ba bangwe bao ba ‘lahlegetšwego ke maikwelo ohle a boitshwaro.’ (Baefeso 4:19) Ba hwile matswalo go fihla bokgoleng bja gore ga ba sa kwa bohloko le ge ba dira dilo tše mpe.
Maaka: Diswantšho tša batho ba sa aparago di ka go ruta ka thobalano.
Therešo: Diswantšho tša batho ba sa aparago di go ruta go ba le megabaru. Di dira gore o lebelele batho e le dilo feela le gore ba bopetšwe go fo kgotsofatša dikganyogo tša gago tša boithati. Ga go makatše ge nyakišišo e nngwe e ile ya bontšha gore bao ba tlwaetšego go bogela diswantšho tše ga se gantši ba kgotsofatšwa ke thobalano le ge ba le lenyalong.
Beibele e botša Bakriste gore ba pheme “bootswa, go se hlweke, kganyogo e fošagetšego ya go robala ga monna le mosadi, kganyogo e gobatšago le megabaru,” e lego dilo moka tšeo diswantšho tše di di kgothaletšago.—Bakolose 3:5.
Maaka: Bao ba phemago diswantšho tša batho ba sa aparago ga ba rate go bolela ka thobalano.
Therešo: Bao ba phemago diswantšho tša batho ba sa aparago ba hlompha thobalano. Ba a tseba gore thobalano ke mpho e tšwago go Modimo go matlafatša tswalano ya monna le mosadi bao ba lego lenyalong. Go na le kgonagalo ya gore bao ba nago le pono e swanetšego ka thobalano ba dule ba kgotsofatšwa kudu ke tswalano yeo ka morago ga lenyalo.
Beibele e bolela phaa ka thobalano. Ka mohlala, e botša banna bao ba nyetšego gore: ‘Ba thabe le basadi ba bofsa bja bona. Ba dule ba thabišwa ke lerato la bona.’—Diema 5:18, 19.
Kamoo o ka phemago go bogela diswantšho tša batho ba sa aparago
Go thwe’ng ge e ba o nagana gore teko ya go bogela diswantšho tše e matla kudu go ka di phema? Letlakala la go itekola le rego: “Kamoo o ka Ganago go Bogela Diswantšho tša Batho Bao ba sa Aparago” le ka go thuša.
Kgodišega gore o ka kgona go phema teko ya go bogela diswantšho tše. O ka kgona go tlogela go di bogela ge e ba o šetše o thomile. O ka holega kudu ge o ka dira bjalo.
Tšea ka mohlala Calvin, yo a dumelago gore o ile a thoma go ba le mokgwa wa go bogela diswantšho tše ge a be a na le mengwaga e ka bago e 13. Calvin o re: “Ke be ke tseba gore mokgwa wo o fošagetše, eupša ke ile ka palelwa ke go fenya teko ye ya go di bogela. Le gona, ka morago ga go dira bjalo, ke be ke ikwa ke lewa ke dihlong. Tate o ile a lemoga seo, go bolela therešo ke ile ka ikwa ke imologile kudu! Mafelelong, ke ile ka kgona go hwetša thušo yeo ke bego ke e hloka.”
Calvin o ile a ithuta go phema diswantšho tše. O re: “Ke ile ka dira phošo e kgolo ya go bogela diswantšho tše yeo ke sa dutšego ke lebeletšane le ditlamorago tša yona moo e lego gore diswantšho tše di sa dutše di tšwelela monaganong wa ka. Le gona ka dinako tše dingwe ke sa dutše ke lekega go nagana ka seo nka se bonago ge e ba ke bogela dilo tšeo ke sa swanelago go di bogela. Eupša ka nako ye ke nagana kamoo ke thabilego, ke hlwekilego le kamoo bokamoso bja ka bo kgahlišago ka gona ge ke dira dilo ka tsela ya Jehofa.”


text:
MAY 5, 2014 | LEFASE KA BOPHARA
Pono ya Ditsebi ka Bao ba Ganago go Tsenela Bošole ka Lebaka la Letswalo
Ditsebi tšeo di etelelago pele ka ditokelo tša batho di bolela kamoo go gana go tsenela mediro ya bošole ka baka la letswalo e lego tokelo ya batho kua Yuropa.
Mna. Nils Muiznieks ke Mokomišinare wa Ditokelo tša Batho tša Lekgotla la Yuropa, yo a ikarabelago ka go hlokomela ditokelo tša batho dinageng tšeo e lego ditho tša lekgotla le.
Mna. Richard Clayton QC ke moemedi wa United Kingdom khomišeneng ya Venice. Khomišene ya Venice ke Lekgotla la Yuropa la go eletša ka molaotheo wa naga.
Bogela dintlhakgolo tša dipoledišano tše tše kgahlišago.


text:
Go Thwe’ng ge e ba Batswadi ba ka ba Hlalana?
Seo o ka se dirago
Bolela ka dilo tšeo di go tshwenyago. Botša batswadi ba gago kamoo o nyamilego goba o gakanegilego ka gona. Mohlomongwe ba tla kgona go go hlalosetša seo se diregago, ka go re’alo seo sa fokotša go tshwenyega ga gago.
Ge e ba batswadi ba gago ba sa kgone go go nea thekgo yeo o e nyakago, o ka kgona go bolela le mogwera yo a godilego tsebong wa mo ntšhetša sa mafahleng.—Diema 17:17.
Go feta tšohle, o ka theetšwa ke Tatago wa legodimong, yena “
Mokwi wa thapelo.” (Psalme 65:2) Mo tšhollele seo se lego ka pelong ya gago, ‘
ka gobane o a go hlokomela.’—1 Petro 5:7.
Seo o sa swanelago go se dira
O se ke wa boloka sekgopi. Daniel yoo batswadi ba gagwe ba ilego ba hlalana ge a be a na le nywaga e šupago o re: “
Batswadi ba ka ba be ba na le boithati. Ruri ga se ba ka ba nagana ka rena le kamoo seo ba se dirilego se bego se tla re kgoma ka gona.”
Daniel a ka be a ile a welwa ke kotsi efe ge nkabe a ile a gana go kgaotša go befelwa le go boloka sekgopi?—Go go thuša go hwetša karabo: Bala Diema 29:22.
Ke ka baka la’ng e ka ba mo gobotse gore Daniel a leke go lebalela batswadi ba gagwe bakeng sa bohloko bjoo ba mo kwešitšego bjona?—Go go thuša go hwetša karabo: Bala Baefeso 4:31, 32.
Phema mekgwa yeo e tlago go go gobatša. Denny o gopola gore: “
Ke be ke se ka thaba e bile ke gateletšegile ge batswadi ba ka ba be ba hlalana. Ke ile ka thoma go ba le mathata sekolong gomme ngwageng o mongwe ka se ke ka atlega dithutong tša ka. Ka morago ga moo ... ka fetoga rametlae wa ka klaseng ka ba ka lwa le batho ba bantši.”
O nagana gore Denny o be a leka go dira’ng ka go ba rametlae wa ka klaseng goba ka go ba ntwadumela?
Molao wa motheo wo o lego go Bagalatia 6:7 o ka thuša bjang batho ba go swana le bo Denny gore ba pheme mekgwa yeo e ka ba gobatšago?
Go gobala maikwelong go tšea nako go fola. Lega go le bjalo, ge bophelo bja gago bo thoma go boela sekeng, o tla thoma go ikwa gabotse gape.